
RELACION SHPJEGUES 
PËR PROJEKTLIGJIN “PËR SIGURIMIN E DEPOZITAVE”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN
Në përputhje me objektivat e Qeverisë së Republikës së Shqipërisë për linjëzimin e legjislacionit vendas me acquis të Bashkimit Evropian brenda vitit 2027, Agjencia e Sigurimit të Depozitave, si pjesëmarrëse e Grupit Negociator të Kapitullit 9 “Shërbimet financiare” ka hartuar projektligjin “Për sigurimin e depozitave” për linjëzimin e kuadrit ligjor për sigurimin e depozitave me Direktivën 2014/49/BE “Për skemat e garantimit të depozitave”, e ndryshuar me Direktivën 2026/804/BE. Në datë 30.3.2026, Parlamenti Evropian dhe Këshilli kanë miratuar Direktivën 2026/804/BE, e cila ndryshon Direktivën 2014/49/BE “Për skemat e garantimit të depozitave” në lidhje me zgjerimin e bazës së depozitave të pranueshme për sigurim, përdorimin e fondeve të sigurimit të depozitave, bashkëpunimin ndërkufitar, transparencën dhe menaxhimin e krizave. Projektligji “Për sigurimin e depozitave” konsiderohet një hap themelor për përpjekjet e Shqipërisë për anëtarësimin në Bashkimin Evropian dhe përafrimin e plotë me legjislacionin e tij, që synohet të arrihet, mes të tjerash, edhe nëpërmjet përmirësimit të skemës së sigurimit të depozitave.

Propozimi i këtij projektligji është një nga rekomandimet e Kuvendit të Republikës së Shqipërisë të lëna në Rezolutat për vlerësimin e veprimtarisë së Agjencisë për vitin 2024 dhe vitin 2025, si edhe një nga iniciativat strategjike të përcaktuara në Planin Strategjik të Agjencisë për periudhën 2024 - 2026, të miratuar me Vendimin e Këshillit Drejtues nr. 2, datë 30.01.2024. Për hartimin e këtij projektligji, Agjencia ka bashkëpunuar me asistencën teknike të zyrës  FINSAC të Bankës Botërore.
Kuadri ligjor aktual, i miratuar në vitin 2014, ka luajtur një rol të rëndësishëm në garantimin e sigurisë së depozitave, por kërkon përditësim për linjëzimin e plotë me legjislacionin e Bashkimit Evropian, për të rritur efikasitetin e skemës, si dhe për të mbrojtur në mënyrë më gjithëpërfshirëse depozitat e depozituesve në banka dhe shoqëritë e kursim - kreditit. Përveç kësaj, propozohet përfshirja e dispozitave ligjore, të cilat reflektojnë zhvillimet e dekadës së fundit në sistemin bankar, rekomandimet ndërkombëtare për forcimin e stabilitetit financiar, si edhe përvojat e skemave homologe të sigurimit të depozitave dhe të proceseve të simulimit dhe të vetëvlerësimit të veprimtarisë së Agjencisë. 

Projektligji i ri për sigurimin e depozitave përfaqëson një transformim të rëndësishëm të skemës aktuale, duke e përditësuar atë sipas Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE. Ndryshimet e propozuara mbrojnë më mirë depozituesit, rrisin eficiencën e menaxhimit të skemës së sigurimit të depozitave, si dhe forcojnë stabilitetin e sistemit bankar dhe financiar në rast krizash. Miratimi i këtij projektligji do të krijojë një kuadër të qëndrueshëm, të harmonizuar dhe të aftë të përballojë sfidat e tregut bankar dhe financiar në vitet në vijim.
Objektivat kryesorë të këtij projektligji janë:
· Përafrimi i plotë i kuadrit rregullator shqiptar me standardet e BE-së në fushën e sigurimit të depozitave, duke transpozuar në legjislacionin kombëtar parimet dhe kërkesat e Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE. Ky projektligj plotëson një nga rekomandimet e Komisionit Evropian për Kapitullin 9 “Shërbimet Financiare”, për të vazhduar punën drejt përafrimit të plotë me acquis përkatëse në fushën e sigurimit të depozitave. 

· Forcimi i mbrojtjes së depozituesve në bankat dhe shoqëritë e kursim-kreditit anëtare të skemës së sigurimit të depozitave. Projektligji “Për sigurimin e depozitave” parashikon zgjerimin e bazës së depozitave të siguruara, rritjen e niveleve të mbulimit, përmirësimin e afatit dhe të procedurave të procesit të kompensimit të depozituesve. 

· Forcimi i skemës së sigurimit të depozitave. Projektligji “Për sigurimin e depozitave” parashikon përcaktimin e kontributit vjetor të primit bazuar në rrezik, përcaktimin e nivelit të synuar të fondeve të sigurimit të depozitave në anëtarët e skemës, si dhe rishikimin e mekanizmave të huamarrjes, nëpërmjet diversifikimit të burimeve me qëllim përmirësimin e kapaciteteve të Agjencisë për administrimin e fondeve të sigurimit të depozitave në banka dhe shoqëritë e kursim-kreditit. 
· Zgjerimi i rolit të Agjencisë në ruajtjen e stabilitetit të sektorit bankar dhe financiar në vend. Projektligji “Për sigurimin e depozitave” parashikon funksione të shtuara për Agjencinë, të cilat përfshijnë pjesëmarrjen e saj:

a) për kompensimin e depozitave, në rast se Banka e Shqipërisë merr vendim për padisponueshmërinë e depozitave në një subjekt anëtar të skemës;

b) nëpërmjet financimit të transferimit të mjeteve financiare të disponueshme të fondit të sigurimit të depozitave gjatë procedurave të likuidimit të detyruar të një anëtari të skemës. 
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Projektligji “Për sigurimin e depozitave” rrjedh drejtpërsëdrejti nga prioritetet strategjike të Qeverisë Shqiptare për garantimin e stabilitetit financiar, zhvillimin e qëndrueshëm ekonomik dhe integrimin evropian të vendit. Integrimi evropian mbetet një objektiv qendror i programit qeverisës. Në këtë kuadër, miratimi i projektligjit “Për sigurimin e depozitave” është plotësisht në linjë me angazhimin e qeverisë për përafrimin e legjislacionit kombëtar me acquis të BE-së në fushën e sigurimit të depozitave. 
Projektligji gjen koherencë të plotë me prioritetet kombëtare të politikave publike. Të gjitha dokumentet strategjike, nga programi qeverisës, tek rekomandimet e BE-së  përputhen me mesazhin se Shqipëria duhet të adoptojë standardet evropiane në lidhje me skemën e sigurimit të depozitave. 
Projektligji “Për sigurimin e depozitave” është parashikuar në planin e punës ndërinstitucional për adresimin e piketave mbyllëse “closing benchmarks” për Kapitullin 9 “Shërbimet Financiare”.
III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Agjencia ka bashkëpunuar me asistencën teknike të zyrës FINSAC të Bankës Botërore për të mundësuar linjëzimin e ligjit nr. 53/2014, datë 22.05.2014 “Për sigurimin e depozitave”, të ndryshuar, me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Në kuadër të këtij bashkëpunimi janë evidentuar çështjet kryesore të cilat duhet të rishikohen, të cilat kryesisht lidhen me fushën e zbatimit të skemës së sigurimit të depozitave; përfshirjen në skemë të kategorive të reja të depozituesve; llogaritjen e primit të sigurimit me bazë rreziku për bankat; caktimin e nivelit të synuar të fondit të sigurimit të depozitave në banka; rritjen e nivelit të mbulimit të depozitave në banka; sigurimin e depozitave me balancë të përkohshme; sigurimin e depozitave të fondeve të klientëve; sigurimin e depozitave për qëllime profesionale në përfitim të të tretëve; përmirësime në afatet dhe procesin e kompensimit; bashkëpunimin ndërkufitar, si dhe çështje të tjera të nevojshme që përmirësojnë skemën e sigurimit të depozitave. 
Nga analiza e detajuar në fazën e hartimit të projektligjit si dhe të vlerësimit të ndikimit të tij janë evidentuar çështjet kryesore dhe zgjidhjet për adresimin e tyre. Sqarojmë se risitë kryesore të projektligjit “Për sigurimin e depozitave” janë si vijon:

1) Zgjerimi i bazës së depozituesve të cilët përfitojnë nga skema e sigurimit të depozitave. Konketisht projektligji parashikon sigurimin e depozitave, të cilat aktualisht janë të përjashtuara, të tilla si: të drejtorëve dhe administratorëve të bankave dhe familjarëve të tyre; të aksionarëve të cilët zotërojnë ≥5% të kapitalit të bankave; të anëtarëve të organeve drejtuese të shoqërive të kursim-kreditit; depozitat e të gjithë personave juridikë, të tillë si organizatave jofitimprurëse, të fondacioneve, të partive politike, etj., përveç atyre të përjashtuara nga skema; depozitave të fondeve të klientëve për qëllime profesionale; depozitat e pushtetit vendor, depozitat e njësive të drejtpërdrejta të ofrimit të shërbimeve të tilla si shkolla, spitale, etj.
2) Forcimi i mbrojtjes së depozituesve nga skema e sigurimit të depozitave nëpërmjet:

a) rritjes së nivelit të mbulimit për depozituesit me qëllim linjëzimin e plotë me dispozitat e Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE. Për të arritur këtë qëllim propozohet që rritja e nivelit të mbulimit të bëhet gradualisht për bankat anëtare të skemës, përkatësisht duke rritur nivelin e mbulimit për depozitat në këto subjekte nga kufiri aktual 2.500.000 (dy milion e pesëqind mijë) lekë deri në 6.000.000 (gjashtë milion) lekë. Në lidhje me shoqëritë e kursim - kreditit propozohet që niveli i mbulimit të vijojë të mbetet 2.000.000 (dy milion) lekë, njësoj si në ligjin aktual, deri në momentin e anëtarësimit të Republikës së Shqipërisë në Bashkimin Evropian. Nivelet e mbulimit do të jenë në kundravlerën në lekë, deri në 100.000 (njëqind mijë) euro si për depozitat në banka po kështu edhe për depozitat në shoqëritë e kursim - kreditit, në momentin e anëtarësimit të Republikës së Shqipërisë në Bashkimin Evropian. Këto ndryshime përfaqësojnë rritjen më të madhe historike të nivelit të mbulimit për depozitat në banka në Shqipëri.

b) implementimit të mekanizmit të ri të mbrojtjes mbi nivelin standard të mbulimit duke kompensuar depozitat me balancë të përkohshme për depozituesit individë deri në mbulimin shtesë prej 15.000.000 (pesëmbëdhjetë milion) lekë, nëse fondet janë transferuar në llogari në një bankë ose SHKK anëtare të skemës, ose janë bërë ligjërisht të transferueshme, gjatë një periudhe jo më shumë se gjashtë muaj, përpara datës së ngjarjes së sigurimit. Për herë të parë, duke filluar nga data 1.7.2027, projektligji krijon një regjim të posaçëm për depozitat e individëve që burojnë nga transaksione me pasuri të paluajtshme për banim; përfitime sociale (trashëgimi, lindje, divorc, pension, pushimi nga puna, etj.); përfitime sigurimesh dhe risigurimesh dhe dëmshpërblime për dënime të padrejta penale. Këto depozita propozohet të kompensohen deri në 15.000.000 (pesëmbëdhjetë milion) lekë, mbi nivelin standard të mbulimit, nëse vërtetohet se këto transaksione kanë ndodhur brenda një periudhe jo më shumë se 6 muaj para ngjarjes së sigurimit. Ndërkohë, në datën e anëtarësimit të Republikës së Shqipërisë në Bashkimin Evropian, propozohet që kjo shumë të jetë deri në vlerën ekuivalante në lek prej 500.000 (pesëqind mijë) euro, në përputhje me ndryshimet e Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Kjo risi rrit ndjeshëm mbrojtjen e individëve në ngjarje të veçanta financiare, ul rrezikun e humbjes së fondeve të mëdha të përkohshme, në rrethana të vështira të jetës së depozituesve, si dhe e vendos Shqipërinë në linjë me praktikat europiane për mbrojtje të depozitave me balancë të përkohshme.
c) sigurimit të depozitave të fondeve të klientëve, sipas Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE. Projektligji “Për sigurimin e depozitave” parashikon sigurimin e këtyre depozitave të cilat janë fonde që institucioni financiar, në cilësinë e mbajtësit të llogarisë, i depoziton në institucionet e kreditit, gjatë kryerjes së veprimtarisë së tij, për llogari të klientëve të tij. Këto institucione financiare mund të jenë institucionet e parasë elektronike dhe institucionet e shërbimeve të pagesave. Sipas projektligjit, Agjencia do të sigurojë këto depozita, me kusht që:

i. depozita të jetë e vendosur në emër dhe për llogari të klientëve, të cilët nuk janë të përjashtuar nga skema e sigurimit të depozitave, si dhe

ii. këta klientë të jenë të identifikuar ose të identifikueshëm nga institucioni financiar.

Agjencia do të paguajë kompensimin e depozitave të fondeve të klientëve ose te institucioni financiar i cili është mbajtësi i llogarisë, për përfitim të secilit klient, ose te vetë klienti drejtpërdrejt, në përputhje me standardet teknike dhe rregullatore që do të hartojë Autoriteti Bankar Evropian (EBA). Këto depozita nuk do të agregohen me depozitat e tjera të depozituesve në anëtarin e skemës. Sigurimi i depozitave të fondeve të klientëve, parashikohet të hyjë në fuqi në momentin e anëtarësimit të Republikës së Shqipërisë në Bashkimin Evropian.

ç)
sigurimi i depozitave për qëllime profesionale në përfitim të të tretëve. Projektligji “Për sigurimin e depozitave” parashikon sigurimin e depozitës të mbajtur nga një mbajtës llogarie, në një llogari të veçantë për qëllime profesionale, në emër të një depozituesi me të drejta të plota. Mbajtësit e llogarisë mund të jenë noterët, avokatët dhe agjencitë e udhëtimit, etj. Kjo depozitë nuk do të agregohet me depozitat e tjera, që depozituesi me të drejta të plota ka në subjektin e vendosur në likuidim të detyruar, për qëllim të llogaritjes së shumës së kompensimit. Po kështu, kjo depozitë nuk i nënshtrohet pretendimeve të të tretëve, kundrejt mbajtësit të llogarisë së veçantë për qëllime profesionale. Agjencia ia paguan shumën e kompensimit mbajtësit të llogarisë, për përfitim të depozituesit me të drejta të plota, ose drejtpërdrejt depozituesit me të drejta të plota. Sigurimi i depozitave për qëllime profesionale në përfitim të të tretëve, parashikohet të hyjë në fuqi në momentin e anëtarësimit të Republikës së Shqipërisë në Bashkimin Evropian.

d) aktivizimit të skemës në rast padisponueshmërie të depozitave në një anëtar të skemës. Në kushtet aktuale, skema e sigurimit të depozitave aktivizohet në rast ngjarje sigurimi, ku përfshihet vendosja në likuidim të detyruar e bankës ose shkk-së me vendim të Bankës së Shqipërisë ose zbatimi i instrumentave të ndërhyrjes së jashtëzakonshme në një bankë anëtare të skemës me vendim të Autoritetit të Ndërhyrjes së Jashtëzakonshme. Sipas Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE, skema e sigurimit të depozitave duhet të ofrojë mbrojtje për depozituesit dhe depozitat e tyre edhe në rast të padisponueshmërisë së depozitave. Ky është një koncept i ri, i cili kërkon mbrojtjen e depozituesve nëpërmjet kompensimit të depozitave nga Agjencia, në rast të vendimit të Bankës së Shqipërisë për padisponueshmërinë e depozitave, në një anëtar të skemës. Përfshirja e rolit të Agjencisë për të kompensuar depozitat edhe në rast se ato konsiderohen të padisponueshme sjell më shumë siguri në sektorin bankar dhe financiar në vend. Parashikimi në projektligj, që skema e sigurimit të depozitave aktivizohet kur Banka e Shqipërisë merr vendim për padisponueshmërinë e depozitave është një instrument i fuqishëm mbrojtës për depozituesit, si dhe rrit besimin në institucionet e kreditit dhe shoqëritë e kursim - kreditit duke garantuar stabilitet financiar.
dh)
pjesëmarrjes së Agjencisë me transferim të mjeteve financiare të disponueshme të fondit të sigurimit të depozitave gjatë procedurave të likuidimit të detyruar të një anëtari të skemës. Kjo pjesëmarrje me transferim fondesh nga skema e sigurimit të depozitave do të bëhet me qëllim që depozituesit të kenë mundësinë e përdorimit të pandërprerë të depozitave të siguruara. Në këtë kontekst mjetet e disponueshme financiare të fondit të sigurimit të depozitave në institucionet e kreditit ose të fondit të sigurimit të depozitave në shoqëritë e kursim - kreditit mund të përdoren për të financuar transferimin e aktiveve dhe detyrimeve, përfshirë edhe transferimin e portofolit të depozitave të institucionit të kreditit ose shoqërisë së kursim kreditit, që vendoset në likuidim të detyruar, te një institucion krediti ose shoqëri e kursim - kreditit blerëse. Duke qenë se qëllimi kryesor i skemave të sigurimit të depozitave është mbrojtja e depozitave të siguruara, skemat duhet të lejohen të marrin pjesë në ngjarje sigurimi të tjera, përveç kompensimit të drejtpërdrejtë të depozitave, në përputhje me Direktivën 2014/49/BE “Për skemat e garantimit të depozitave”, e ndryshuar me Direktivën 2026/804/BE. Ky mekanizëm shtesë për menaxhimin e krizave në sistemin bankar dhe financiar, do të mbështetet nga skema e sigurimit të depozitave vetëm nëse shuma totale e transferuar është më e vogël se:

i. shuma e depozitave të siguruara në anëtarin e skemës; ose 

ii. shuma që rezulton nga përmbushja e kushteve për të financuar diferencën ndërmjet aktiveve dhe detyrimeve të transferuara.

e) shkurtimit të afatit të kompensimit. Për afatet e kompensimit projektligji parashikon  që shuma e kompensimit të bëhet e disponueshme për depozituesit brenda 14 ditë pune nga data e vendosjes së anëtarit të skemës në likuidim të detyruar ose të konstatimit të padisponueshmërisë së depozitave. Aktualisht në Direktivën 2014/49/BE “Për skemat e garantimit të depozitave”, e ndryshuar me Direktivën 2026/804/BE ky afat është brenda 7 ditë pune, dhe me qëllim linjëzimin, ky afat do të zbatohet në datën e hyrjes së Republikës së Shqipërisë në Bashkimin Evropian. Ndër të tjera, Direktiva 2014/49/BE “Për skemat e garantimit të depozitave”, e ndryshuar me Direktivën 2026/804/BE, u jep të drejtën shteteve anëtare që të parashikojnë afate të ndryshme të kompensimit të depozitave për depozitat me balancë të përkohshme, depozitat e fondeve të klientëve, depozitat për qëllime profesionale në përfitim të të tretëve, etj. 

ë)
Heqja e netimit të kësteve me vonesë nga shuma e kompensimit që përfitohet nga depozituesit. Në kontekstin e mbrojtjes së depozituesve si dhe të përshpejtimit të afatit të kompensimit të depozitave, ky propozim është i domosdoshëm, sepse marrëdhënia e depozituesit si huamarrës, ndaj subjekteve anëtare të skemës, është një marrëdhënie, që zgjidhet gjatë procedurave të likujdimit të detyruar të tyre, dhe nuk duhet të cënojë përfitimin e depozituesve nga skema e sigurimit të depozitave. 
3) Përmirësimi i mekanizmit të financimit të skemës së sigurimit të depozitave nëpërmjet:
a) Përcaktimit të nivelit të synuar të fondit të sigurimit të depozitave në banka. Projektligji i ri “Për sigurimin e depozitave” parashikon shprehimisht se Këshilli Drejtues i Agjencisë përcakton nivelin e synuar të fondit të sigurimit të depozitave në banka dhe afatin për arritjen e tij, i cili, në përputhje me Direktivën 2014/49/BE “Për skemat e garantimit të depozitave”, e ndryshuar me Direktivën 2026/804/BE, në çdo rast nuk duhet të jetë më pak se 0,8% e shumës së depozitave të siguruara në bankat anëtare të skemës. Përcaktimi i nivelit të synuar të fondit është i rëndësishëm, pasi do të shërbejë për të garantuar aftësinë paguese të skemës në rast ngjarje sigurimi. Kjo risi propozohet të përfshihet në dispozitat e projektligjit, për të linjëzuar dispozitat e tij, me Direktivën 2014/49/BE “Për skemat e garantimit të depozitave”, e ndryshuar me Direktivën 2026/804/BE. Projektligji parashikon, se në rastin kur mjetet financiare të disponueshme të Agjencisë tejkalojnë nivelin e synuar të fondit, Këshilli Drejtues mund të vendosë uljen e kontributit vjetor të primit, vazhdimin e pagesës së kontributeve vjetore të primit me qëllim ruajtjen e nivelit të synuar të fondit ose ndërprerjen e përkohshme të pagesës së tij. Nëse mjetet financiare të disponueshme, bien nën nivelin e synuar të fondit, pagesa e kontributeve duhet të rifillojë me vendim të Këshillit Drejtues, të paktën derisa të arrihet përsëri niveli i synuar i fondit. Për fondin e sigurimit të depozitave në banka, dispozitat për nivelin e synuar të fondit propozohet të hyjnë në fuqi në datën 1.7.2027, si dhe të akteve nënligjore në zbatim të tij, ndërsa për fondin e sigurimit të depozitave në shoqëritë e kursim - kreditit, propozohet që të zbatohen të njëjtat dispozita, në datën e hyrjes së Republikës së Shqipërisë në Bashkimin Evropian.
b) Përllogaritjes së primeve të sigurimit bazuar në profilin e rrezikut të bankave anëtare të skemës. Për qëllime të arritjes së nivelit të synuar, legjislacioni i Bashkimit Evropian kërkon, që llogaritja e primit të sigurimit të bëhet bazuar në metodologjinë e bazuar në rrezik të subjekteve të skemës. Aktualisht, subjektet anëtare të skemës paguajnë prim tremujor me bazë të sheshtë (flat-rate premium), i cili llogaritet mbi mesataren e depozitave të siguruara, pa marrë parasysh profilin e tyre të rrezikut. Projektligji parashikon për herë të parë llogaritjen e kontributeve vjetore të primit të bazuara në rrezik, sipas parimit që bankat, të cilat ndërmarrin rrezik më të lartë të paguajnë më shumë, ndërsa bankat me rrezik të ulët të paguajnë më pak. Ky është një hap shumë i rëndësishëm drejt përputhshmërisë me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, si dhe me udhëzimet e Autoritetit Bankar Evropian për këtë qëllim. Gjithashtu, kjo risi synon të forcojë stabilitetin afatgjatë të skemës, si dhe të krijojë një vlerësim më realist të ekspozimit të Agjencisë ndaj çdo banke anëtare të skemës. Dispozitat për përllogaritjen e primeve të sigurimit, bazuar në profilin e rrezikut të bankave, propozohet të hyjnë në fuqi në datë 1.07.2027. Në lidhje me shoqëritë e kursim-kreditit, në analogji me dispozitat për nivelin e synuar të fondit të sigurimit të depozitave në këto subjekte, propozohet që dispozitat e përllogaritjes së kontributit vjetor të primit bazuar në rrezik, të zbatohen në datën e hyrjes së Republikës së Shqipërisë në Bashkimin Evropian. Deri në këtë datë, për shoqëritë e kursim - kreditit primi do të vijojë të llogaritet me bazë të sheshtë (flat-rate premium), me periodicitetin e pagesës së tij bazuar në tremujorë. Ndërkohë projektligji “Për sigurimin e depozitave” propozon që kontributi tremujor i primit për shoqëritë e kursim - kreditit të jetë 0,125 për qind e mesatares të shumës së depozitave të siguruara, që janë të regjistruara në çdo shoqëri kursim – krediti, në ditën e fundit të çdo muaji të tremujorit të mëparshëm, në ndryshim me 0,075% të mesatares së shumës të depozitave të siguruara, sipas ligjit në fuqi. Kjo periudhë vlerësohet se është e nevojshme për të mundësuar konsolidimin e skemës së sigurimit të depozitave në shoqëritë e kursim - kreditit, si dhe për t’u mundësuar edhe vetë këtyre subjekteve, që të përgatiten për të përballuar pagesën e kontributit vjetor të primit me bazë rreziku, sipas nivelit të mbulimit të depozitave në shumën prej 100.000 (njëqind mijë) Euro, në ditën e anëtarësimit të Republikës së Shqipërisë, në Bashkimin Evropian.
4) Përmirësimi i procesit të kompensimit të depozitave nëpërmjet:
a) Përshpejtimit të procedurave të pagesës së shumave të kompensimit. Projektligji parashikon shprehimisht se pagesa e kompensimit bëhet pa kërkesë nga depozituesi. Aktualisht, ligji në fuqi nuk shprehet mbi këtë element procedurial. Parashikimi i shprehur i tij në ligj garanton përshpejtimin e procesit të kompensimit të depozitave dhe aksesin e shpejtë të depozituesit në shumën e kompensimit, duke linjëzuar përputhshmërinë me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Ky parashikim nuk zbatohet në rastin e depozitave me balancë të përkohshme, si dhe depozitave për qëllime profesionale në emër të të tretëve, pasi për të vërtetuar të drejtën e kompensimit depozituesi duhet të paraqesë kërkesë dhe dokumentacion mbështetës.
b) Mundësisë së kryerjes së pagesave të kompensimit nëpërmjet institucionit të kreditit agjent ose subjekteve të tjera të licencuara nga Banka e Shqipërisë për ofrimin e shërbimeve të pagesave. Ky mekanizëm parashikohet me qëllim rritjen e aksesit të depozituesve në shumat e kompensimit, duke shfrytëzuar rrjetin e ofruesve të shërbimeve të pagesave, nëpërmjet fleksibiletit dhe përshpejtimit të procesit të kompensimit. Po kështu, projektligji parashikon që kryerja e pagesave të kompensimit mund të kryhet drejtpërdrejtë nga Agjencia nëpërmjet pagesës në llogarinë e depozituesit.

c) Pagesës së shumave të kompensimit që tejkalojnë vlerën ekuivalente në lek të shumës prej 10.000 (dhjetë mijë) Euro, vetëm nëpërmjet transfertave bankare, ose, kur transferta të tilla nuk janë të mundshme, nëpërmjet mjeteve të pagesës, që sigurojnë gjurmueshmërinë e fondeve. Ky propozim linjëzon tërësisht Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Qëllimi i kësaj dispozite është sigurimi i gjurmueshmërisë së procesit të kompensimit nga skema e sigurimit të depozitave, si dhe për të qenë në përputhje me objektivat e kuadrit të Bashkimit Evropian për prandalimin e pastrimit të parave ose financimit të terrorizmit.
ç)
Caktimit të afatit të zgjedhjes së mënyrës së kompensimit, nëpërmjet institucionit të kreditit agjent anëtar të skemës, subjekteve të licencuara nga Banka e Shqipërisë për ofrimin e pagesave ose drejtpërdrejt nga Agjencia nëpërmjet pagesës në llogarinë e depozituesit, brenda 3 ditëve pune nga data e ngjarjes së sigurimit. Projektligji parashikon shprehimisht, se brenda tre ditëve pune nga data e ngjarjes së sigurimit, Këshilli Drejtues i Agjencisë vendos për mënyrën e kompensimit, dhe në varësi të mënyrës së kompensimit të miratuar, përzgjedh nga lista paraprake bankat agjente, ose subjektin/et e tjera të licensuara nga Banka e Shqipërisë për ofrimin e shërbimeve të pagesave që do të kryejnë pagesat e shumës së kompensimit. 
d) Cedimit automatik të të drejtave dhe tagrave të depozituesve në datën e fillimit të procesit të kompensimit. Sipas projektligjit Agjencisë do t’i cedohen të drejtat dhe tagrat për shumën e kompensimit në mënyrë automatike, në ditën e fillimit të procesit të kompensimit. Sipas ligjit në fuqi, Agjencisë i cedohen të gjitha të drejtat dhe tagrat e depozituesit, me pagimin e kompensimit të depozitës së siguruar. Modeli aktual e lë Agjencinë në një pozitë jo të favorshme, sepse për depozituesit që ende nuk janë kompensuar, Agjencia nuk mund të paraqesë kërkesë për rimarrje në likuidim. Sipas Direktivës 2014/49/BE “Për skemat e garantimit të depozitave”, të ndryshuar, detyrimi i skemës ndaj depozituesve quhet i përmbushur, në ditën që ka vendosur në dispozicion të tyre shumat e kompensimit të depozitave. Në këto kushte, e drejta e Agjencisë për cedimin e të drejtave dhe tagrave për shumën e kompensimit, lind në  mënyrë automatike, që në momentin që ka vendosur në dispozicion të depozituesëve shumat e kompensimit të depozitave. Cedimi automatik i të drejtave dhe tagrave, në rast kompensimi të depozitave ose të padisponueshmërisë së tyre, i jep Agjencisë status të plotë kreditori në procesin e likuidimit, duke siguruar mbrojtjen e fondeve të sigurimit të depozitave dhe rritur kapacitetin e skemës për të përballuar ngjarje të tjera sigurimi. Projektligji parashikon gjithashtu të drejtën e rimarrjes së Agjencisë edhe në rastin e pjesëmarrjes së saj me transferim të mjeteve financiare gjatë procedurave të likuidimit të detyruar të anëtarit të skemës, ose të pjesëmarrjes në ndërhyrjen e jashtëzakonshme në banka. Në këto raste, Agjencia do të pretendojë të rimarrë shumat e transferuara, vetëm kundrejt asaj pjese të subjektit, që kalon në likuidim të detyruar, në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE.
dh)
Përfshirjes së konceptit të paraqitjes unike të depozituesit. Në dispozitat që parashikojnë detyrimin e likuidatorit ose subjektit, në të cilin depozitat janë të padisponueshme, për paraqitjen e listëpagesës është përfshirë edhe koncepti i paraqitjes unike të depozituesve. Detyrimet e anëtarëve për raportimin e paraqitjes unike të depozituesve, sipas depozitave të përjashtuara, të parashikuara në projektligj do të hyjnë në fuqi nga data 1.7.2026, si për bankat edhe për shoqëritë e kursim-kreditit anëtare të skemës.
e) Konsolidimit të procesit të ankesave të depozituesve. Projektligji “Për sigurimin e depozitave” sjell disa risi të rëndësishme. E drejta e depozituesve për t’u ankuar shtrihet deri në përfundim të afatit që depozituesi ka të drejtë të përfitojë shumën e kompensimit, i cili është brenda pesë vjetëve nga data e ngjarjes së sigurimit, ose deri në datën e përfundimit të likuidimit të detyruar, nëse ky proces zgjat më shumë se pesë vjet. Afati për shqyrtimin e ankesave nga Agjencia e Sigurimit të Depozitave unifikohet me dispozitat e Kodit të Procedurave Administrative duke caktuar afatin prej 30 ditësh kalendarike. Në nenin e propozuar hiqet faza e ankimit administrativ në Bankën e Shqipërisë, duke garantuar të drejtën e depozituesve për t’u ankimuar drejtpërdrejt në gjykatë. Ky mekanizëm përputhet me standardet e Bashkimit Evropian për kontrollin gjyqësor të vendimeve të skemave të sigurimit të depozitave.

5) Përmirësimi i administrimit të fondit të sigurimit të depozitave në institucionet e kreditit dhe i fondit të sigurimit të depozitave në shoqëritë e kursim - kreditit nëpërmjet:
a) Përfshirjes së konceptit të mjeteve financiare të disponueshme në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Përveç përcaktimit të përkufizimit të mjeteve financiare të disponueshme të Agjencisë, projektligji “Për sigurimin e depozitave” parashikon shprehimisht se këto mjete nuk përfshijnë shpenzimet aktuale përkatëse të Agjencisë të buxhetuara, për vitin e fundit financiar, dhe kostot që lidhen me procesin e ngjarjes së sigurimit.
b) Rritja e kapacitetit financiar të skemës përballë krizave. Për këtë qëllim janë rishikuar mekanizmat e huamarrjes të skemës së sigurimit të depozitave, duke diversifikuar burimet e huamarrjes, si vijon:
i. parashikimi i mundësisë së Agjencisë që në rast ngjarje sigurimi të marrë hua nga anëtarët e skemës ose nga burime të tjera të tregut, të cilat nuk garantohen nga buxheti i shtetit, përpara se të përdoren mjetet financiare të disponueshme, si dhe përpara se të mbledhë kontributet e jashtëzakonshme, në rast ngjarje sigurimi. Ky mekanizëm rrit fleksibilitetin e skemës për të siguruar likuiditet të menjëhershëm dhe ul presionin mbi financimin publik të saj. Ky mekanizëm e bën financimin më të aksesueshëm për Agjencinë, duke e konsideruar huamarrjen nga buxheti i shtetit si burim i huadhënies së mundësisë së fundit (lender of last resort).
ii. parashikimi i mundësisë së marrjes së huasë ose garancisë nga buxheti i shtetit, në përputhje me legjislacionin në fuqi për menaxhimin e sistemit buxhetor dhe për huamarrjen shtetërore, borxhin shtetëror dhe garancitë shtetërore. Projektligji parashikon se huamarrja nga buxheti i shtetit do të lejohet vetëm si mekanizëm i mundësisë së fundit në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, pasi të jenë ezauruar burimet shtesë të financimit të skemës sipas nenit 56, pika 1, shkronjat “a”, “b”, “c”, dhe “ç”, të projektligjit. Shlyerja e detyrimeve lidhur me huatë nga buxheti i shtetit, do të kryhet nga kontributet e mbledhura nga anëtarët e skemës, sipas marrëveshjeve të financimit nga fondet publike. Nga data e anëtarësimit të Republikës së Shqipërisë në Bashkimin Evropian, shlyerja e huave nga buxheti i shtetit do të kryhet brenda gjashtë vjetëve, në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE.
6) Përmirësimi i informimit të depozituesve mbi sigurimin e depozitave në subjektet anëtare të skemës nëpërmjet:
Informimit të standardizuar të depozituesëve dhe publikimit të rregullt të tij në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Në këtë kontekst, neni 15 i projektligjit “Për sigurimin e depozitave” linjëzon kërkesat e këtyre akteve. Projektligji parashikon elementët e detyrueshëm që duhet të përmbajë fleta informuese për informimin e depozituesëve. Për të përafruar kërkesat për ndërgjegjësimin e depozituesve me zhvillimet teknologjike, bankat dhe shoqëritë e kursim-kreditit duhet ta vendosin në dispozicion të depozituesëve këtë fletë informuese në një format elektronik që mundëson identifikimin, lexueshmërinë dhe nxjerrjen automatike të të dhënave informuese mbi skemën e sigurimit të depozitave. Gjithashtu, projektligji parashikon që, në rastin e bashkimeve ose ndarjeve të anëtarëve të skemës, depozituesit që kanë depozita në të dy bankat ose shoqëritë e kursim - kreditit, dhe pretendimet e të cilëve do të reduktoheshin si pasojë e këtyre ndryshimeve, kanë të drejtën të tërheqin pa penalitete fondet e tyre ose t’i transferojnë ato në një anëtar tjetër të skemës, deri në një shumë të barabartë që tejkalon nivelin e mbulimit. 
Një parashikim të veçantë, neni 15 i projektligjit ka edhe për informimin e depozituesve në rast ngjarje sigurimi, në të cilën përfshihet edhe padisponueshmëria e depozitave, si dhe për rastet e transferimit ndërkufitar të veprimtarisë. Neni 15 i projektligjit parashikohet të hyjë në fuqi në datën 1.7.2027, si për bankat ashtu edhe për SHKK-të anëtare të skemës.
7) Garantimi i funksionimit të skemës së sigurimit të depozitave në përputhje me tregun e përbashkët financiar të Bashkimit Evropian, duke nisur nga data e anëtarësimit të Republikës së Shqipërisë:

Linjëzimi i plotë i dispozitave të projektligjit me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, do të arrihet në datën e anëtarësimit të Republikës së Shqipërisë në Bashkimin Evropian për këto çështje: 

a) Rritja e nivelit të mbulimit për depozitat e siguruara në institucionet e kreditit dhe në shoqëritë e kursim - kreditit deri në vlerën ekuivalente në lek prej 100.000 (njëqind mijë) euro.
b) Kompensimi i depozitave të individëve me balancë të përkohshme, me një mbulim shtesë deri në vlerën ekuivalente në lek prej 500.000 (pesëqind mijë) euro.
c) Afati i kompensimit të depozitave bëhet brenda 7 ditë pune nga data e ngjarjes së sigurimit.

ç)
Afati i kompensimit për depozitat e fondeve të klientëve, depozitave me balancë të përkohshme, si dhe depozitave për qëllime profesionale në përfitim të të tretëve bëhet 20 ditë pune, nga data që depozituesi paraqet në Agjenci kërkesën dhe dokumentacionin e plotë që vërteton të drejtën e përfitimit të shumës së kompensimit. 

d) Sigurimi i depozitave të fondeve të klientëve.

dh)
Kompensimi i depozitave për qëllime profesionale në përfitim të të tretëve. 

e) Përcaktimi i qartë i rregullave për mbrojtjen e depozitave në degët e anëtarëve brenda Bashkimit Evropian.

ë)
Zbatimi i kontributit vjetor të primit të bazuar në rrezik, si dhe i nivelit të synuar të fondit të sigurimit të depozitave edhe për shoqëritë e kursim - kreditit.

Duke transpozuar plotësisht Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, ligji do të sigurojë përputhshmëri të legjislacionit shqiptar me një pjesë të acquis së Kapitullit 9. Kjo pritet të reflektohet drejtpërdrejt në vlerësimet pozitive nga institucionet e BE-së. Në momentin e vlerësimit të gatishmërisë për mbylljen e Kapitullit 9, Shqipëria do të mund të konfirmojë se ka miratuar kuadrin e nevojshëm ligjor për sigurimin e depozitave, duke hequr një pengesë për mbylljen e suksesshme të këtij kapitulli. Për më tepër, harmonizimi me këtë pjesë të acquis-së do të forcojë besueshmërinë e Shqipërisë, si në aspektin e sigurimit të depozitave, ashtu edhe për stabilitetin financiar. Kjo mundëson integrimin më të shpejtë të tregut tonë financiar me atë evropian dhe zvogëlon rreziqet e mospërputhjes rregullatore pas anëtarësimit.
IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji është përgatitur në mbështetje të neneve 78 dhe 83, pika 1, të Kushtetutës së Republikës së Shqipërisë, të cilat sanksionojnë kompetencën e Kuvendit për miratimin e ligjeve (procedurën legjislative të zakonshme). Dispozitat e projektligjit janë në harmoni me parimet kushtetuese dhe të drejtat themelore. Janë respektuar gjithashtu parimet e proporcionalitetit dhe sigurisë juridike, dhe formulimi i dispozitave është i qartë, në mënyrë që subjektet e adresuara të kenë mundësi t’i kuptojnë dhe zbatojnë lehtësisht ato.

Aktualisht, kuadri kryesor në fuqi përmban këto akte: ligji nr. 53/2014, datë 22.05.2014 “Për sigurimin e depozitave”, i ndryshuar, ligji nr. 9662, datë 18.12.2006 “Për bankat në Republikën e Shqipërisë”, i ndryshuar, ligji nr. 52/2016, datë 19.5.2016 “Për shoqëritë e kursim - kreditit dhe unionet e tyre”, si dhe aktet nënligjore në zbatim të tyre. 
Projektligji “Për sigurimin e depozitave” do të shfuqizojë ligjin nr. 53/2014, datë 22.05.2014 “Për sigurimin e depozitave”, i ndryshuar. 

Në lidhje me sektorin bankar, Agjencia e Sigurimit të Depozitave ka bashkëpunuar me Bankën e Shqipërisë, gjatë hartimit të këtij projektligji si dhe të projektligjit “Mbi ushtrimin e veprimtarisë të institucioneve të kreditit dhe mbikëqyrjen e kujdesshme të tyre”. 

Përkatësisht, në projektligjin “Mbi ushtrimin e veprimtarisë të institucioneve të kreditit dhe mbikëqyrjen e kujdesshme të tyre” janë harmonizuar dispozitat në lidhje me përfshirjen e kompetencës së Bankës së Shqipërisë për vendimmarrjen mbi padisponueshmërinë e dispozitave në institucionet e kreditit dhe kompensimin e depozitave nga Agjencia e Sigurimit të Depozitave, në këtë rast. Po kështu, janë harmonizuar edhe dispozitat, të cilat parashikojnë mundësinë e financimit me transferim të mjeteve financiare të disponueshme të fondit të sigurimit të depozitave gjatë procedurave të likuidimit të detyruar të një anëtari të skemës, në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. 
Në tekstin e projektligjit përkufizimi i termit “bankë” është zëvendësuar me termin “institucion krediti” në përputhje me projektligjin “Mbi ushtrimin  e veprimtarisë të institucioneve të kreditit dhe mbikëqyrjen e kujdesshme të tyre”, që është hartuar nga Banka e Shqipërisë, me qëllim të linjëzimit të kuadrit ligjor vendas me acqui-s për këtë qëllim.

Në lidhje me shoqëritë e kursim - kreditit anëtare të skemës, koncepti i padisponueshmërisë së depozitave, si dhe kriteret për financimin e transferimit të mjeteve financiare të disponueshme të fondit të sigurimit të depozitave gjatë procedurave të likuidimit të detyruar të një shoqërie të kursim - kreditit nga Agjencia, kërkojnë rishikimin e ligjit nr. 52/2016, datë 19.5.2016 “Për shoqëritë e kursim - kreditit dhe unionet e tyre”.   

Në lidhje me mbështetjen financiare publike, dispozitat e projektligjit kanë konsoliduar komentet e Ministrisë së Financave në drejtim të huamarrjes ose garancisë nga buxheti i shtetit, në përputhje me dispozitat e vetë projektligjit, si dhe të legjislacionit në fuqi për menaxhimin e sistemit buxhetor dhe për huamarrjen shtetërore, borxhin shtetëror dhe garancitë shtetërore.

Gjithashtu projektligji “Për sigurimin e depozitave” parashikon një funksion të shtuar të Agjencisë së Sigurimit të Depozitave në lidhje me administrimin e Fondit të Kompensimit të Investitorëve. Ky funksion është parashikuar në nenin 36, pika 1, shkronja “g” të projektligjit dhe ndërthuret me projektligjin “Për tregjet e kapitalit”, që është në proces hartimi nga Autoriteti i Mbikëqyrjes Financiare, i cili parashikon një kre të veçantë për skemën e kompensimit të investitorëve.

Projektligji është hartuar në mënyrë që të sigurohet koherenca, shumica e koncepteve dhe kërkesave bazë janë mbështetur tek parimet e përgjithshme të legjislacionit tonë bankar dhe financiar. 
V. VLERËSIMI I SHKALLËS SË PËRAFRIMIT ME ACQUIS 
Projektligji “Për sigurimin e depozitave” përafron plotësisht acquis të Bashkimit Evropian në fushën e sigurimit të depozitave. Ky projektligj realizon transpozim integral të Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE, duke inkorporuar në tekstin e ligjit kombëtar të gjitha parimet, konceptet dhe kërkesat kryesore të këtyre akteve të BE-së. Ky transpozim është bërë sipas parimit “copy-out” (marrje e drejtpërdrejtë e kërkesave së direktivave në ligj), me ndryshime minimale vetëm aty ku është dashur përshtatja e termave me sistemin juridik shqiptar. Si rezultat, shkalla e përafrimit mund të konsiderohet e plotë (100%) në raport me direktivat e sipërcituara, në ditën e anëtarësimit të Republikës së Shqipërisë në Bashkimin Evropian.

Në vija të përgjithshme, me këtë projektligj Shqipëria arrin një përputhshmëri të plotë me kërkesat e Bashkimit Evropian, pasi projektligji transpozon acquis primare (direktivat). 
Projektligji “Për sigurimin e depozitave” parashikon hyrjen në fuqi, në datën e anëtarësimit të Republikës së Shqipërisë në BE, të dispozitave për çështjet në vijim:
i. niveli i mbulimit për kundravleftën në lekë deri në 100.000 (njëqind mijë) Euro si për institucionet e kreditit po kështu edhe për shoqëritë e kursim - kreditit; 

ii. llogaritja e nivelit të synuar të fondit dhe kontributit vjetor të primit me bazë rreziku për shoqëritë e kursim - kreditit; 

iii. afati që shuma e kompensimit të jetë e disponueshme për depozituesit brenda 7 ditë pune nga data e ngjarjes së sigurimit; 

iv. afati që shuma e kompensimit të jetë e disponueshme brenda 20 ditë pune për depozitat e fondeve të klientëve, depozitat për qëllime profesionale në përfitim të të tretëve, depozitat e individëve me balancë të përkohshme, nga data e paraqitjes së kërkesës dhe dokumentacionit justifikues nga depozituesi;
v. sigurimi i depozitave me balancë të përkohshme në vlerën ekuivalente në lek të shumës prej 500.000 (pesëqind mijë) Euro; si dhe 
vi. zgjerimi i fushës së zbatimit të ligjit dhe sigurimi dhe kompensimi i depozitave në vendet anëtare të Bashkimit Evropian. 

Pasi ligji të hyjë në fuqi, vendi ynë do të ketë adresuar një nga kriteret kryesore të Kapitullit 9, në mënyrë që gjatë procesit negociator të mund të raportojë përputhje legjislative të plotë në fushën e sigurimit të depozitave. Kjo do të ndikojë pozitivisht në vlerësimet e Komisionit Evropian dhe do të dëshmojë vendosmërinë e Shqipërisë për të marrë përsipër përgjegjësitë që vijnë nga pjesëmarrja në tregun e përbashkët financiar të BE-së.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji ka 73 nene, të organizuara në 10 krerë, që propozojnë: 

Kreu I Dispozita të përgjithshme:
Kreu I i projektligjit përfshin 4 nene ku përfshihen objekti i ligjit, fusha e zbatimit, përkufizimet dhe parimet bazë të skemës. 
Objekti i projektligjit është rregullimi i funksionimit të skemës së sigurimit të depozitave në institucionet e kreditit dhe shoqëritë e kursim-kreditit, të licencuara në Republikën e Shqipërisë, nivelet e mbulimit dhe kompensimin e depozitave, kriteret e përdorimit të fondeve të sigurimit të depozitave për zbatimin e masave të tjera të përcaktuara në projektligj, krahas kompensimit së depozitave, me qëllim sigurimin e aksesit të depozituesve në depozitat e tyre, si dhe organizimin dhe funksionimin e Agjencisë së Sigurimit të Depozitave, në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. 

Objektivi publik i skemës është mbrojtja e depozituesve në rast ngjarje sigurimi në një anëtar të skemës. Krahasimisht me ligjin nr. 53/2014 “Për sigurimin e depozitave”, të ndryshuar,  projektligji përcakton, që depozituesi është i mbrojtur në një ngjarje sigurimi, në të cilën përfshihen të gjitha rastet kur aktivizohet skema e sigurimit të depozitave, të tilla si: likuidimi i detyruar i një anëtari të skemës; padisponueshmëria e depozitave në këtë subjekt; transferimi i mjeteve financiare gjatë procedurave të likuidimit të detyruar të anëtarit të skemës, ose transferimi i mjeteve financiare nga fondi i kompensimit të depozitave në institucionet e kreditit, në rast ndërhyrjeje të jashtëzakonshme të tyre.
Theksojmë se, fusha e zbatimit territorial të projektligjit mbetet njësoj me ligjin në fuqi, deri në datën e anëtarësimit të Republikës së Shqipërisë në Bashkimin Evropian. Deri në këtë datë, skema e sigurimit të depozitave do të vazhdojë të sigurojë depozitat në të gjitha institucionet e kreditit, degët e institucioneve të kreditit të huaja dhe shkk-të që janë të licensuara në Shqipëri, duke e shtrirë juridiksionin territorial të saj vetëm brenda territorrit të Republikës së Shqipërisë. Në këto kushte, skema do të vazhdojë të mos sigurojë depozitat e degës së institucioneve të kreditit jashtë territorit të Republikës së Shqipërisë. Pas datës së anëtarësimit në Bashkimin Evropian, skema e sigurimit të depozitave do të shtrijë juridiksionin territorial të saj edhe për degët e institucioneve të kreditit jashtë territorit të Republikës së Shqipërisë, të cilat ushtrojnë veprimtarinë në një nga shtetet anëtare të Bashkimit Evropian. Kjo pasi Direktiva 2014/49/BE “Për skemat e garantimit të depozitave”, e ndryshuar me Direktivën 2026/804/BE, zbaton parimin e juridiksionit të skemës së shtetit të origjinës (Home Country principle).
Pas datës së anëtarësimit të Republikës së Shqipërisë në Bashkimin Evropian, degët e një institucioni të kreditit të vendit të tretë, që ushtrojnë veprimtari në Republikën e Shqipërisë, do të vijojnë të jenë anëtarë të skemës dhe të zbatojnë dispozitat e ligjit për sigurimin e depozitave të Republikës së Shqipërisë. Ndërsa për degët e institucionit të kreditit të licencuar në Republikën e Shqipërisë, por që ushtron veprimtarinë në një vend të tretë, Agjencia, në mënyrë përjashtimore, mund të sigurojë depozitat e këtyre degëve, me kusht që këto degë t’i paguajnë Agjencisë kontributet vjetore të primit, si dhe që Banka e Shqipërisë t’i ketë dhënë miratimin Agjencisë për këtë qëllim.
Gjithashtu neni i përkufizimeve përfshin disa terma të reja, që janë në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, të tilla si: “depozitues”, “depozitë”, “depozita të pranueshme për sigurim”, “depozita të siguruara”, “depozita të fondeve të klientëve”, “skemë e sigurimit të depozitave”, “niveli i synuar i fondit të sigurimit të depozitave”, “mjetet financiare të disponueshme”, “titujt me rrezik të ulët”, “autoritet kompetent”, “autoritet përgjegjës”, “shteti anëtar i origjinës”, “shteti anëtar pritës”, “institucion krediti”, etj.
Në lidhje me parimet bazë të skemës është shtuar llogaridhënia e Agjencisë së Sigurimit të Depozitave në lidhje me administrimin e skemës, si një element i rëndësishëm për mbarëvajtjen e skemës së sigurimit të depozitave. 
Kreu II Anëtarësimi dhe përjashtimi nga skema:
Në lidhje me fazat dhe procedurat e anëtarësimit për subjektet anëtare, vërehet se parimet bazë të këtij procesi nuk kanë ndryshuar. Një risi, krahasimisht me ligjin nr. 53/2014 “Për sigurimin e depozitave”, të ndryshuar, është saktësimi i momentit kur fillon dhe kur përfundon sigurimi i depozitave në një subjekt anëtar të skemës. Përkatësisht neni 10, pika 7 e projektligjit përcakton se vendimi i Këshillit Drejtues të Agjencisë për miratimin e anëtarësimit në skemë dhe për lëshimin e certifikatës së anëtarësimit në skemë, përbën bazën për fillimin e sigurimit të depozitave në këtë anëtar të skemës, në dallim me ligjin në fuqi, në të cilin  nuk përcaktohet kur fillon sigurimi i depozitës.

Në lidhje me saktësimin e afatit të përfundimit të sigurimit të depozitave, neni 11, pika 2 i projektligjit përcakton se Vendimi i Këshillit Drejtues të Agjencisë për përjashtimin e një anëtari nga skema përbën bazën për përfundimin e sigurimit të depozitave në këtë subjekt, me përjashtim të rastit të bashkimit ose të ndarjes të një anëtari të skemës, ose të likuidimit vullnetar të tij. 

Në rastin e bashkimit ose ndarjes të një anëtari të skemës, për efekt të llogaritjes së depozitave të siguruara, depozitat mbahen dhe sigurohen veçmas për çdo subjekt pjesëmarrës në këtë proces, për tre muaj prej datës kur Agjencia njoftohet me shkrim nga Banka e Shqipërisë, për përfundimin e procesit të bashkimit ose ndarjes. Ndërsa në rastin e likuidimit vullnetar të një anëtari të skemës depozitat mbeten të siguruara deri në përfundimin e këtij procesi, sipas njoftimit të Bankës së Shqipërisë. Në çdo rast, Agjencia kompenson depozitat vetëm pasi të ketë marrë njoftim me shkrim nga Banka e Shqipërisë për padisponueshmërinë e depozitave ose vendosjen e anëtarit të skemës në likuidim të detyruar.
Po kështu, në nenin 11 të projektligjit, krahasimisht me ligjin në fuqi, përjashtimi i anëtarëve nga skema e sigurimit të depozitave parashikohet edhe në rastet e vendimeve të Bankës së Shqipërisë për padisponueshmërinë e depozitave, në rast revokimi të licencës, ose të likuidimit vullnetar të tyre.
Kreu III Kërkesat e zbatueshme për anëtarët e skemës:
Në këtë kre janë të përfshira nenet në lidhje me detyrimet e anëtarëve të skemës për regjistrin elektronik për paraqitjen unike të depozituesit, si dhe detyrimin e anëtarëve për të informuar depozituesit.

Një risi në krahasim me ligjin në fuqi është përfshirja e termit për paraqitjen unike e depozituesit, si dhe e detyrimit të anëtarëve të skemës për të raportuar të dhënat në lidhje me të, në sistemin informatik për raportim dhe kompensim të Agjencisë së Sigurimit të Depozitave. 
Në këtë kontekst, një risi në këtë kre është edhe detyrimi i anëtarëve të skemës për të evidentuar, në një mënyrë që të mundësojnë identifikimin e menjëhershëm të tyre, të depozitave të mëposhtme:

i. depozitat e pranueshme për sigurim, 
ii. depozitat që janë subjekt i masave sanksionuese, si dhe 

ii. depozitat që rrjedhin nga veprimtari për të cilat është dhënë vendim gjyqësor i formës së prerë për veprën penale të pastrimit të produkteve të veprës penale ose veprimtarisë kriminale, ose të financimit të terrorizmit. 

Ky detyrim i anëtarëve të skemës parashikohet në përputhje me acquis të Bashkimit Evropian. Detyrimi i anëtarëve të skemës për evidentimin e depozitave të pranueshme për sigurim parashikohet të hyjnë në fuqi në datën 1.7.2027.
Në këtë kre, propozohet neni 15, në lidhje me detyrimin e anëtarëve të skemës për të informuar depozituesit, me qëllim linjëzimin me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Sipas këtij neni, informimi i publikut do të realizohet nga anëtarët e skemës, nëpërmjet fletës informuese, e cila u vihet në dispozicion depozituesve aktualë dhe atyre që synojnë të bëhen depozitues, përpara lidhjes së kontratës për pranimin e depozitave, dhe më pas, sa herë që ka ndonjë ndryshim në informacionin e dhënë, por në çdo rast të paktën çdo pesë vjet. Përmbajtja dhe formati i fletës informuese do të përcaktohet me akt nënligjor të miratuar nga Banka e Shqipërisë, me propozim të Këshillit Drejtues të Agjencisë. Anëtarët e skemës duhet të kërkojnë që depozituesit të konfirmojnë marrjen e fletës informuese, kur ata lidhin kontratën e depozitave. Fleta informuese duhet të jetë e përgatitur në një format elektronik që mundëson identifikimin, lexueshmërinë dhe nxjerrjen automatike të të dhënave mbi skemën e sigurimit të depozitave. Sipas nenit 15 të projektligjit, anëtarët e skemës duhet të përfshijnë në pasqyrat e depozitave konfirmimin që depozita është e pranueshme për sigurim, duke përfshirë edhe një referencë për fletën informuese. Ky detyrim parashikohet të hyjë në fuqi në datën 1.7.2027.

Përveç sa më lart, anëtarët e skemës janë të detyruar që në fushatat promovuese të produkteve të tyre, të theksojnë vetëm të dhënat e fletës informuese, duke ndaluar çdo referencë për sigurimin e pakufizuar të depozitave.

Gjithashtu, në këtë nen ka dispozita të posaçme në lidhje me detyrimin e anëtarëve të skemës për të informuar depozituesit në rastet e bashkimit të tyre, të shndërrimit të filialeve në degë ose të ndryshimeve të ngjashme. Në këto raste, anëtarët e skemës duhet të njoftojnë depozituesit të paktën një muaj para se këto ndryshime të hyjnë në fuqi, përveç rastit kur Banka e Shqipërisë mund të lejojë një afat më të shkurtër, për arsye të sekretit tregtar ose të stabilitetit financiar. Ky nen i njeh depozituesve të drejtën për të tërhequr ose transferuar, në një anëtar tjetër të skemës, shumën e depozitave të tyre të pranueshme për sigurim, që tejkalojnë nivelet e mbulimit, përfshirë të gjitha interesat e përllogaritura dhe përfitimet, pa asnjë penalitet, brenda 3 muajve nga njoftimi i tyre nga anëtari i skemës për ndryshimet që do të ndodhin në veprimtarinë e tyre. Në rast ngjarje sigurimi, Agjencia dhe anëtari i skemës informojnë depozituesit, duke publikuar njoftimet përkatëse në faqet e tyre të internetit. Një risi tjetër e nenit 15 të projektligjit, është mundësia që për përdoruesit e “internet banking”, informimi të bëhet edhe me mjete elektronike.

Kreu IV Sigurimi i depozitave

Kreu IV i projektligjit parashikon nene mbi kushtet e përgjithshme të sigurimit të depozitave, depozitat e përjashtuara nga sigurimi dhe kompensimi, nivelet e mbulimit, kontributin fillestar, kontributin vjetor të primit për institucionet e kreditit, kontributin tremujor të primit për shoqëritë e kursim-kreditit, si dhe kontributin e jashtëzakonshëm. 
Një nga ndryshimet më të rëndësishme në këtë kre është neni 17 i projektligjit i cili trajton sigurimin e depozitave të fondeve të klientëve. Direktiva 2014/49/BE “Për skemat e garantimit të depozitave”, e ndryshuar me Direktivën 2026/804/BE shfuqizon përjashtimin nga sigurimi dhe kompensimi i depozitave të disa institucioneve financiare. Në këtë kontekst, theksohet se ekzistojnë disa institucione financiare, të tilla si institucionet e parasë elektronike, institucionet e pagesave dhe shoqëritë e investimeve, të cilat i depozitojnë fondet e marra nga klientët e tyre në llogari bankare, shpesh në mënyrë të përkohshme, me qëllim përmbushjen e detyrimeve për ruajtjen e këtyre fondeve, në përputhje me legjislacionin e posaçëm të BE-së. Duke marrë parasysh rolin gjithnjë e në rritje të këtyre institucioneve financiare, sipas ndryshimeve të fundit të Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE, skemat e sigurimit të depozitave duhet t’i sigurojnë këto depozita, me kusht që këta klientë të jenë të identifikuar ose të identifikueshëm. Klientët e institucioneve financiare nuk janë gjithmonë në dijeni se cilin institucion krediti, kanë përzgjedhur institucionet financiare për të depozituar fondet e tyre. Për këtë arsye, skemat e sigurimit të depozitave nuk duhet t’i agregojnë këto depozita, me një depozitë, që të njëjtët klientë mund të kenë në të njëjtin institucion krediti. Nga ana tjetër, vetë institucionet e kreditit mund të mos i njohin klientët, që kanë të drejtë mbi shumat e mbajtura në llogaritë e institucioneve financiare në dobi të këtyre klientëve, ose mund të mos jenë në gjendje të verifikojnë dhe regjistrojnë të dhënat individuale të tyre. Në varësi të llojit dhe modelit të biznesit të institucionit financiar, mund të lindin rrethana kur kompensimi i drejtpërdrejtë i klientit mund të rrezikojë mbajtësin e llogarisë, që është institucioni financiar. Për këtë arsye, në nenit 17, pika 3 e projektligjit, propozohet që Agjencia të paguajë kompensimin e depozitave të fondeve të klientëve ose te institucioni financiar i cili është mbajtësi i llogarisë, për përfitim të secilit klient, ose te vetë klienti drejtpërdrejt, në përputhje me standardet teknike dhe rregullatore që do të hartojë Autoriteti Bankar Evropian (EBA). Dispozitat e nenit 17 të projektligjit parashikohet të hyjnë në fuqi në datën e anëtarësimit të Republikës së Shqipërisë në Bashkimin Evropian.
Neni 18 i projektligjit përcakton depozitat e përjashtuara. Dispozitat e këtij neni janë hartuar në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Konkretisht në listën e depozitave të përjashtuara nga skema nuk përfshihen më:
· Depozitat e drejtorëve dhe administratorëve bankave dhe familjarëve të tyre.

· Depozitat e aksionarëve të cilët zotërojnë ≥5% të kapitalit.

· Depozitat e anëtarëve të organeve drejtuese të shoqërive të kursim - kreditit.

· Depozitat e personave juridikë, të ndryshëm nga shoqëritë tregtare, të tillë si organizatat jofitimprurëse, fondacionet, partitë politike etj.
Në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, do të vijojnë të mbeten të përjashtuara depozitat e institucioneve të administratës shtetërore, sipas legjislacionit në fuqi për administratën shtetërore. Ndërkohë, neni 18 i projektligjit nuk përjashton nga sigurimi dhe kompensimi depozitat e autoriteteve të pushtetit vendor, të njësive të drejtpërdrejta të ofrimit të shërbimeve të tilla si shkolla, spitale, etj., pasi këto subjekte nuk mund të konsiderohen si investitorë profesionistë sipas acquis.
Neni 18 i projektligjit përcakton si depozita të përjashtuara, depozitat titullari i të cilave nuk është identifikuar asnjëherë në përputhje me vigjilencën e duhur sipas legjislacionit për parandalimin e pastrimit të parave ose të financimit të terrorizmit. Ky përjashtim nuk ka fuqi ligjore, kur titullari kërkon pagesën e shumës së kompensimit në rast ngjarje sigurimi, dhe as anëtari i skemës, as Agjencia, nuk mund të provojnë se mungesa e identifikimit është shkaktuar nga veprimet ose mosveprimet e titullarit të depozitës, si dhe me kusht që identiteti i tij të jetë verifikuar përpara kryerjes së pagesës së kompensimit.
Përveç sa më lart, në këtë nen shtohen kategori të reja të depozitave të përjashtuara nga sigurimi dhe kompensimi, me qëllim linjëzimin me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, përkatësisht për depozitat që plotësojnë kushtet për njohjen si instrumente që përmbushin kërkesën minimale për instrumentet e kapitalit rregullator dhe detyrime të pranuara, sipas legjislacionit për rimëkëmbjen dhe ndërhyrjen e jashtëzakonshme, përfshirë rastin kur këto depozita kanë një maturim të mbetur më pak se një vit.
Neni 18 i projektligjit për depozitat e përjashtuara sjell linjëzim me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, duke shmangur paqartësitë në drejtim të sigurisë juridike, si dhe duke e bërë ligjin më të lehtë për t’u zbatuar nëpërmjet reduktimit të hapësirave për interpretim.
Nenin 19 i kreut IV sjell një nga ndryshimet kryesore në skemën e sigurimit të depozitave në lidhje me nivelin maksimal të mbulimit të depozitave. Qëllimi i ndryshimeve të propozuara synojnë harmonizim me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Dispozitat e këtij neni përcaktojnë rritjen e nivelit të mbulimit për depozitat në institucionet e kreditit nga kufiri aktual 2.500.000 lekë deri në 6.000.000 lekë. Ndërsa për depozitat në shoqëritë e kursim - kreditit, propozohet që niveli i mbulimit të mbetet 2.000.000 lekë, i njëjtë si në ligjin aktual.
Projektligji parashikon një rritje graduale të nivelit të mbulimit për institucionet e kreditit, pasi nivelet e mbulimit të propozuara në projektligj, do të mbeten në fuqi deri në datën e anëtarësimit të Republikës së Shqipërisë në Bashkimin Evropian. Dispozitat e projektligjit parashikojnë që, në datën e anëtarësimit të Republikës së Shqipërisë në Bashkimin Evropian, niveli i mbulimit do të jetë në kundravleftën në lekë deri në 100.000 euro, si për depozitat në institucionet e kreditit, ashtu edhe për depozitat në shoqëritë e kursim - kreditit, duke siguruar një përputhshmëri të plotë me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE.
Një risi tjetër e rëndësishme në nenin 19 të projektligjit është përfshirja në skemë e sigurimit të depozitave të nivelit të mbulimit prej 15.000.000 (pesëmbëdhjetë milion) lekë për depozitat me balancë të përkohshme, që në Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, përcaktohen me termin “temporary high balances”.
Konkretisht, propozohet të sigurohen depozitat e individëve me balancë të përkohshme, vetëm nëse këto depozita rrjedhin nga ngjarje, të ndodhura jo më herët se 6 muaj, para datës së ngjarjes së sigurimit, si vijon:
a) Transaksione për shitblerje pasurie të paluajtshme për banim.
b) Përfitime sociale të përcaktuara për raste të veçanta, të tilla si martesë, divorc, pension, pushim nga puna, lindje, paaftësi, trashëgimi, vdekje.
c) Përfitime nga sigurimi ose risigurimi.
ç) Dëmshpërblime për dënime të padrejta penale.
Parimet kryesore që zbatohen në llogaritjen e nivelit të mbulimit për depozitat me balancë të përkohshme janë si vijon:
a) Mbulimi për depozitat me balancë të përkohshme nuk agregohet me mbulimin bazë të depozitave. Këto dy mbulime trajtohen të ndarë dhe individët mund të përfitojnë të dyja shumat e kompensimit.
b) Mbulimi për depozitat me balancë të përkohshme aplikohet në mënyrë të agreguar për depozitues, pavarësisht nëse ky depozitues ka disa depozita me balancë të përkohshme, që rrjedhin nga kategori të ndryshme, të përcaktuara më lart.
c) Në rastin kur depozita me balancë të përkohshme ka më shumë se një përfitues, niveli i mbulimit prej 15.000.000 lekë nuk zbatohet veçmas për secilin përfitues.
Në lidhje me kontributet e anëtarëve në skemën e sigurimit të depozitave, krahasuar me ligjin në fuqi, ky projektligj nuk parashikon pagesën e primit të vitit të parë të aktivitetit për anëtarët e rinj në skemë. Nisur nga praktikat e skemave homologe të sigurimit të depozitave në Bashkimin Evropian, kontributi fillestar është i vetmi kontribut, që paguajnë anëtarët e rinj në skemë, në momentin e anëtarësimit të tyre në të. Në këto kushte, projektligji parashikon vetëm pagesën e kontributit fillestar dhe jo të primit të vitit të parë të aktivitetit për anëtarët e rinj në skemë.
Përkatësisht për kontributin fillestar, sqarojmë se masa e kontributit fillestar nuk ka ndryshuar në këtë projektligj, por është saktësuar momenti i pagesës së tij, i cili rregullohet në nenin 20 të projektligjit. Sipas ligjit në fuqi, kërkohet që pagesa e kontributit fillestar të bëhet përpara marrjes së vërtetimit për plotësimin e kushteve lidhur me sigurimin e depozitave. Ndryshimi i propozuar në nenin 20 të projektligjit është se, pagesa e kontributit fillestar duhet të bëhet përpara marrjes së certifikatës së anëtarësimit në skemën e sigurimit të depozitave.
Një nga risitë kryesore të projektligjit në nenin 21 të tij është parashikimi për llogaritjen e kontributit vjetor të primit për institucionet e kreditit sipas metodologjisë të bazuar në rrezik. Sipas ligjit në fuqi, aktualisht, bankat paguajnë prim tremujor me bazë të sheshtë “flat-rate premium”, i cili llogaritet mbi mesataren e depozitave të siguruara, pa marrë parasysh profilin e tyre të rrezikut.
Kontributi vjetor i primit bazuar në rrezik, ndjek parimin sipas të cilit institucionet e kreditit me rrezik më të lartë paguajnë më shumë, ndërsa institucionet e kreditit me rrezik të ulët paguajnë më pak. Ky është një hap shumë i rëndësishëm drejt përputhshmërisë me standardet e Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, si dhe udhëzimeve të Autoritetit Bankar Evropian për këtë qëllim.
Llogaritja e kontributit vjetor të primit do të bëhet në përpjestim me shumën e depozitave të siguruara, dhe shkallën e rrezikut të marrë përsipër nga secili institucion krediti anëtar i skemës, në përputhje me metodologjinë e miratuar nga Banka e Shqipërisë dhe të propozuar nga Këshilli Drejtues i Agjencisë.
Pagesa e kontributit vjetor të primit duhet të shpërndahet në kohë, në mënyrë sa më të barabartë që të jetë e mundur, deri në arritjen dhe ruajtjen e nivelit të synuar të fondit të sigurimit të depozitave në institucionet e kreditit, por duke marrë parasysh fazën e ciklit të biznesit dhe ndikimin prociklik që kontributet vjetore të primit mund të kenë ndaj institucioneve të kreditit anëtare të skemës.
Për qëllime të llogaritjes së kontributit vjetor të primit, do të merret parasysh mesatarja vjetore e depozitave të siguruara në ditën e fundit të çdo tremujori për vitin paraardhës. Në lidhje me treguesit e profilit të rrezikut, propozohet që Banka e Shqipërisë, brenda datës 30 prill, t’i dërgojë Agjencisë të dhënat mbi këta tregues, për çdo institucion krediti.
Projektligji parashikon që shuma përkatëse e kontributit vjetor të primit për secilin institucion krediti miratohet nga Këshilli Drejtues dhe Agjencia njofton institucionet e kreditit për këtë shumë deri më datë 30 qershor. Kontributi vjetor i primit paguhet në katër këste, përkatësisht kësti i parë brenda datës 31 korrik, ndërsa këstet e tjera jo më vonë se data 15 e muajit të parë të secilit tremujor pasues brenda periudhës për të cilën paguhet ky kontribut. Në rast të marrjes së huasë nga Agjencia në përputhje me nenin 56 të projektligjit, kontributet vjetore të primit për institucionet e kreditit llogariten në mënyrë të tillë, që të mundësojnë shlyerjen e kredisë, si dhe për të arritur nivelin e synuar të fondit të sigurimit të depozitave në institucionet e kreditit.
Neni 21 i projektligjit përcakton se, institucionet e kreditit anëtare të skemës së sigurimit të depozitave, mund të paguajnë kontributin vjetor të primit para afatit, në rast ngjarje sigurimi, por shuma e tij nuk duhet të jetë më e madhe se shuma e kontributit vjetor të primit të paguar për periudhën paraardhëse. Nëse shuma e kontributit vjetor të primit të paguar para afatit ndryshon, atëherë diferenca korrigjohet për periudhën pasardhëse.

Për shoqëritë e kursim - kreditit, në nenin 22 të projektligjit propozohet që shoqëritë e kursim - kreditit të vijojnë pagesën e një kontributi tremujor të primit me bazë të sheshtë, por që ky kontribut të jetë 0,125 për qind e mesatares të shumës së depozitave të siguruara, të regjistruara në çdo SHKK në ditën e fundit të çdo muaji të tremujorit të mëparshëm, në ndryshim me 0,075 për qind, sipas ligjit në fuqi. Ky ndryshim propozohet për të mundësuar një rritje graduale të fondit të sigurimit të depozitave në shoqëritë e kursim - kreditit, deri në anëtarësimin e vendit në Bashkimit Evropian, kur do të zbatohen metodologjia për kontributin vjetor të primit me bazë rreziku, si dhe metodologjia për nivelin e synuar të fondit. 
Në lidhje me kontributin e jashtëzakonshëm që paguhet nga anëtarët e skemës, neni 23 i projektligjit përafron plotësisht llogaritjen e këtij kontributi me dispozitat përkatëse të Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE. Në dallim nga dispozitat e ligjit në fuqi, masa e kontributit të jashtëzakonshëm për një vit kalendarik nuk duhet të kalojë 0.5% të depozitave të siguruara të anëtarit, të regjistruara më datë 31 dhjetor të vitit paraardhës. Me propozim të Këshillit Drejtues të Agjencisë, Banka e Shqipërisë mund të vendosë që anëtarët e skemës të paguajnë kontribute të jashtëzakonshme më të larta. Me kërkesë të anëtarit të skemës, Banka e Shqipërisë mund të vendosë të shtyjë pjesërisht ose plotësisht pagesën e kontributit të jashtëzakonshëm,si dhe mund të rinovojë periudhën e shtyrjes, në rast se kjo pagesë do të rrezikonte likuiditetin ose aftësinë paguese të anëtarit të skemës. Banka e Shqipërisë njofton menjëherë Agjencinë dhe ministrinë përgjegjëse për financat  për vendimin e marrë n zbatim të këtij neni.
Kreu V Kompensimi

Kreu V i projektligjit parashikon nene mbi llogaritjen e shumës së kompensimit, afatet e pagesës së shumës së kompensimit, procedurën e pagesës, listëpagesën me paraqitjen unike të depozituesit, padisponueshmërinë e depozitave, pjesëmarrjen e Agjencisë me transferim të mjeteve financiare gjatë procedurave të likuidimit të detyruar, ankesat gjatë procesit të kompensimit, si dhe cedimin e titujve dhe të drejtave të depozituesve tek Agjencia, në rast ngjarje sigurimi. 

Në lidhje me llogaritjen e shumës së kompensimit, neni 25 i projektligjit, krahasimisht me dispozitat e ligjit nr. 53/2014, datë 22.5.2014 “Për sigurimin e depozitave”, i ndryshuar, sjell si risi heqjen e netimit të detyrimeve me vonesë të depozituesit nga shuma e kompensimit. Një tjetër risi e dispozitave të nenit 25 është përfshirja në përllogaritjen e shumës e kompensimit të depozitave të barrësuara, të sekuestruara ose që shërbejnë si kolateral financiar. Shuma e kompensimit nuk do t’i paguhet depozituesit, derisa këto depozita të lirohen nga detyrimi. Ndryshimi me ligjin në fuqi është se këto depozita nuk kompensohen. 
Gjithashtu, neni 25 i projektligjit parashikon shprehimisht se shpenzimet administrative të Agjencisë lidhur me procedurën e pagesës së kompensimit nuk i ngarkohen depozituesit në shumën e kompensimit. Neni 25, pika 5 e projekligjit parashikon dispozita të posaçme për pagesën e kompensimit, nëse një depozitues nuk ka të drejta të plota mbi një depozitë. Në këtë rast shuma e kompensimit do t'i paguhet përfituesit të kësaj depozite, me kusht që ky përfitues të identifikohet ose të jetë i identifikueshëm përpara datës së ngjarjes së sigurimit, si dhe të mos jetë i përjashtuar nga skema e sigurimit të depozitave, sipas nenit 18 të projektligjit. Në rast se depozita ka disa përfitues, ajo do të trajtohet si depozitë e përbashkët. Në rastin e depozitës të mbajtur nga një mbajtës llogarie, në një llogari të veçantë për qëllime profesionale, në emër të një depozituesi me të drejta të plota, kjo depozitë nuk do të agregohet me depozitat e tjera që depozituesi me të drejta të plota ka në të njëjtin anëtar të skemës, për qëllim të përcaktimit të shumës së kompensimit, nëse ky depozitues me të drejta të plota identifikohet nga mbajtësi i llogarisë. Këto depozita nuk i nënshtrohen pretendimeve të të tretëve kundrejt mbajtësit të llogarisë. Agjencia do të paguajë shumën e kompensimit mbajtësit të llogarisë, për përfitim të depozituesit me të drejta të plota, ose drejtpëdrejt depozituesit me të drejta të plota.
Sa më lart, ky nen ofron mundësinë për mbrojtjen më të mirë të depozituesve, duke rritur shumën e kompensimit, që përfiton depozituesi në rast ngjarje sigurimi, në përputhje me frymën e Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE.
Neni 26 i projektligjit, mbi afatet e pagesës së shumës së kompensimit, parashikon shkurtimin e afatit të kompensimit. Aktualisht, ligji në fuqi, parashikon se procedurat e kompensimit fillojnë menjëherë me vendosjen e subjektit në likuidim të detyruar dhe përfundojnë jo më vonë se 3 muaj nga dita e fillimit të tij. Ndërkohë, neni 26 i projektligjit parashikon se, shuma e kompensimit bëhet e disponueshme për depozituesit sa më shpejt që të jetë e mundur dhe në çdo rast brenda 14 ditë pune nga data e vendosjes së anëtarit të skemës në likuidim të detyruar, ose të vendimit të Bankës së Shqipërisë për padisponueshmërinë e depozitave në anëtarin e skemës. Direktiva 2014/49/BE “Për skemat e garantimit të depozitave”, e ndryshuar me Direktivën 2026/804/BE, parashikon se shuma e kompensimit duhet të bëhet e disponueshme brenda 7 ditë pune. Për këtë arsye, projektligji parashikon se ky afat do të hyjë në fuqi, në datën e anëtarësimit të Republikës së Shqipërisë në Bashkimin Evropian. 
Një tjetër risi e përcaktuar në nenin 26 të projektligjit është se për depozitat me balancë të përkohshme shuma e kompensimit do të paguhet brenda 30 ditë pune, nga data e paraqitjes së kërkesës dhe dokumentacionit të plotë, që vërteton të drejtën e përfitimit të shumës së kompensimit nga depozituesi. Ndërsa për depozitat të cilat janë objekt i çështjeve gjyqësore ose është e paqartë se cili është përfituesi i shumës së kompensimit, pagesa e shumës së kompensimit do të kryhet brenda 14 ditëve pune, nga data që Agjencia njoftohet nga likuidatori, se cili është përfituesi i shumës së kompensimit.

Në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, Agjencia nuk është e detyruar të ndërmarrë masa për pagesën e shumës së kompensimit, në rastin kur nuk ka pasur asnjë transaksion lidhur me depozitën në 24 muajt e fundit (dormant account), si dhe kur shuma e depozitës është më e ulët se kosto administrative e Agjencisë për të paguar këtë shumë, e cila përcaktohet me akt nënligjor të Bankës së Shqipërisë, të propozuar nga Këshilli Drejtues i Agjencisë. Pavarësisht sa më sipër, Agjencia do të kompensojë këtë depozitë, nëse depozituesi e kërkon pagesën e kompensimit të saj. 
Neni 26 i projektligjit parashikon dispozita tërësisht të riformuluara, për pezullimin e pagesave të kompensimit nga Agjencia, në rast se depozita është subjekt i masave të bllokimit të vendosura sipas legjislacionit për masat kundër financimit të terrorizmit, ose masave shtrënguese ndërkombëtare të zbatueshme në Republikën e Shqipërisë. Ky nen parashikon gjithashtu, se Agjencia pezullon pagesën e shumës së kompensimit edhe kur depozita është objekt i urdhërit për pezullimin e kryerjes së transaksionit ose për bllokimin e llogarisë, të nxjerrë sipas legjislacionit për parandalimin e pastrimit të parave dhe të financimit të terrorizmit, për gjithë kohëzgjatjen e masës. Propozohet që koha e pezullimit të mos llogaritet në afatet e kompensimit. Po kështu, në nenin 26, pika 7 të projektligjit parashikohet detyrimi i likuidatorit për të evidentuar këto depozita, me qëllim identifikimin e menjëhershëm të tyre, si dhe për të njoftuar menjëherë Agjencinë, në bazë të vendimit të çdo institucioni që ka kompetencën me ligj për sanksionimin e tyre. 

Neni 27 i projektligjit parashikon disa ndryshime në procedurën e pagesës së shumës së kompensimit. Një risi e rëndësishme e këtij neni është parashikimi në mënyrë të shprehur se pagesa e kompensimit bëhet pa kërkesë nga depozituesi. Në këtë mënyrë, kompensimi kryhet automatikisht, pa nevojën e aplikimit nga depozituesit, bazuar mbi të dhënat e paraqitjes unike të depozituesve, me përjashtim të rastit të pagesës së shumës së kompensimit të depozitave me balancë të përkohshme dhe të depozitave me përfitues palë të tretë. 
Po ashtu ky nen, përfshin risi në lidhje me mundësisë së kryerjes së pagesave të kompensimit, jo vetëm nëpërmjet institucioneve të kreditit anëtare të skemës, por edhe nëpërmjet subjekteve të tjera të licencuara nga Banka e Shqipërisë për ofrimin e shërbimeve të pagesave. Për këtë qëllim, Këshilli Drejtues i Agjencisë do të përzgjedhë në një listë paraprake institucionet e kreditit anëtare të skemës, si dhe kur e gjykon të nevojshme, subjekte të tjera të licensuara nga Banka e Shqipërisë për ofrimin e shërbimeve të pagesave, të cilat përmbushin kriteret për kryerjen e pagesave të shumave të kompensimit.  Gjithashtu, parashikohet mundësia e kryerjes së pagesave të kompensimit drejtpërdrejtë nga Agjencia nëpërmjet pagesës në llogarinë e depozituesit.
Kështu, neni 27 i projektligjit parashikon se, brenda tre ditëve pune nga data e ngjarjes së sigurimit, Këshilli Drejtues i Agjencisë do të vendosë për mënyrën e kompensimit dhe në varësi të kësaj mënyre do të përzgjedhë nga lista paraprake institucionin/et e kreditit agjente, ose subjektin/et e tjera të licensuara nga Banka e Shqipërisë për ofrimin e shërbimeve të pagesave, që do të kryejnë pagesat e shumës së kompensimit. Kriteret e përzgjedhjes së institucioneve të kreditit agjente, si dhe të subjekteve për ofrimin e shërbimeve të pagesave, parashikohet të përcaktohen me akt nënligjor të Bankës së Shqipërisë, sipas propozimit të Këshillit Drejtues të Agjencisë.
Një tjetër risi e rëndësishme e këtij neni është parashikimi i të drejtës së depozituesit për t’u paraqitur për përfitimin e shumës së kompensimit, brenda pesë vjetëve nga data e ngjarjes së sigurimit, sipas njoftimit të Bankës së Shqipërisë. Nëse procedurat e likuidimit të detyruar të institucionit të kreditit ose shoqërisë së kursim - kreditit zgjasin më shumë se 5 vjet, e drejta e depozituesve për të përfituar shumën e kompensimit do të jetë e vlefshme, deri në datën e përfundimit të likuidimit të detyruar, sipas njoftimit të Bankës së Shqipërisë. Fondet e kompensimit që mbeten të papaguara, mbahen nga Agjencia në një llogari të veçantë në Bankën e Shqipërisë, deri në përfundimin e afatit që depozituesi ka të drejtën për përfitimin e shumës së kompensimit. Pas këtij afati këto fonde përfshihen në fondin e sigurimit të depozitave përkatës. 
Direktiva 2014/49/BE “Për skemat e garantimit të depozitave”, e ndryshuar me Direktivën 2026/804/BE, përcakton se vendet anëtare zbatojnë afatin për përfitimin e shumës së kompensimit nga depozituesit, për një afat deri në 5 vjet nga data e ngjarjes së sigurimit. Në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, projektligji parashikon se e drejta e depozituesit për përfitimin e shumës së kompensimit është e vlefshme për një afat deri në 5 vjet. Në rastet kur procesi i likuidimit të detyruar zgjatet më shumë se pesë vjet, e drejta e depozituesit për përfitimin e shumës së kompensimit është e vlefshme deri në mbylljen e procesit të likuidimit të detyruar. Arsyeja, pse sugjerohet të ketë një koherencë të procesit të kompensimit me afatin e mbylljes së procesit të likuidimit të detyruar, është për të garantuar aksesin efektiv të depozituesve në të drejtën e kompensimit. Likuidimi i detyruar është procesi përmes të cilit zgjidhen të gjitha marrëdhëniet juridike të institucionit të kreditit ose shoqërisë së kursim - kreditit me depozituesin, përfshirë rastet e depozitave të kontestuara, pronësisë së paqartë, trashëgimisë, vendimeve gjyqësore, etj. Për këto situata, pagesa e kompensimit nuk mund të kryhet përpara se të zgjidhen çështjet përkatëse, pasi vërtetimi i pretendimeve të depozituesit bëhet nga likuidatori. Prandaj, është logjike që e drejta e depozituesit për përfitimin e shumës së kompensimit, të zgjatet deri në përfundimin e procesit të likuidimit të detyruar të subjektit, si një kufi logjik dhe juridik i zgjidhjes së të gjitha pretendimeve, përfshirë edhe pretendimin e depozitave për pjesën që tejkalon nivelin e mbulimit nga skema.
Sa më sipër, qasja e projektnenit është në analogji me praktikat e skemave homologe të vendeve anëtare të Bashkimit Evropian. Gjithashtu, gjykojmë se, rishikimi i afatit për përfitimin e shumës së kompensimit deri në pesë vjet nga data e ngjarjes së sigurimit, dhe në në çdo rast, parashikimi se ky afat mund të zgjatet deri në datën e mbylljes të likuidimit të detyruar, realizon një balancë optimale ndërmjet mbrojtjes së depozituesve, sigurisë juridike dhe interesit financiar të skemës. Ky propozim rrit efikasitetin dhe disiplinën financiare për administrimin e fondeve të kompensimit nga Agjencia. Afati i propozuar për përfitimin e shumës së kompensimit i jep Agjencisë mundësinë për mbajtur fondet e kompensimit në një llogari të veçantë të Bankës së Shqipërisë, vetëm për periudhën kur ato realisht mund të kërkohen, duke shmangur mbajtjen e tepërt të fondeve të ngrira. 

Neni 28 i projektligjit parashikon një rregullim të posaçëm në lidhje me listëpagesën me paraqitjen unike të depozituesit. Risitë e parashikuara në këtë projektligj, përveç konceptit për paraqitjen unike të depozituesve, përfshijnë edhe detyrimin e Agjencisë që të hartojë listëpagesën përfundimtare. 

Neni 29 i projektligjit parashikon një koncept të ri për aktivizimin e skemës së sigurimit të depozitave, që është i ndryshëm nga vendosja e institucionit të kreditit ose shoqërisë së kursim - kreditit në likuidim të detyruar. Ky koncept është i detyrueshëm të përfshihet në projektligj për linjëzimin me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Në këto kushte, në projektligj është përfshirë termi i ri i depozitës së padisponueshme, e cila është një depozitë që duhet të paguhet dhe që nuk është paguar nga një anëtar i skemës, sipas kushteve ligjore ose kontraktuale që zbatohen për të. Në këtë rast, ndodh padisponueshmëria e depozitave, e cila sipas projektligjit konsiderohet një ngjarje sigurimi dhe sjell kompensimin e depozitave. Përfshirja e kompetencës së Bankës së Shqipërisë për vendimmarrjen mbi padisponueshmërinë e dispozitave është harmonizuar, me Bankën e Shqipërisë, me dispozitat e projektligjit “Mbi ushtrimin e veprimtarisë të institucioneve të kreditit dhe mbikëqyrjen e kujdesshme të tyre”. 
Neni 30 i projektligjit parashikon pjesëmarrjen e Agjencisë nëpërmjet transferimit të mjeteve

financiare të disponueshme të fondit të sigurimit të depozitave gjatë procedurave të likuidimit

të detyruar të një anëtari të skemës. Kjo pjesëmarrje me transferim fondesh nga skema e sigurimit të depozitave do të bëhet me qëllim që depozituesit të kenë mundësinë e përdorimit të pandërprerë të depozitave të siguruara. Në këtë kontekst, mjetet e disponueshme financiare të fondit të sigurimit të depozitave në institucionet e kreditit ose të fondit të sigurimit të depozitave në shoqëritë e kursim - kreditit mund të përdoren për të financuar transferimin e aktiveve dhe detyrimeve, përfshirë edhe transferimin e portofolit të depozitave të institucionit të kreditit ose shoqërisë së kursim kreditit, që vendoset në likuidim të detyruar, te një institucion krediti ose shoqëri e kursim - kreditit blerëse. 
Ky mekanizëm shtesë për menaxhimin e krizave në sistemin bankar dhe financiar, do të mbështetet nga skema e sigurimit të depozitave vetëm nëse shuma totale e transferuar është më e vogël se:

i. shuma e depozitave të siguruara në anëtarin e skemës; ose 

ii. shuma që rezulton nga përmbushja e kushteve për të financuar diferencën ndërmjet aktiveve dhe detyrimeve të transferuara.

Dispozitat e këtij neni janë harmonizuar, me Bankën e Shqipërisë, me dispozitat përkatëse të projektligjit “Mbi ushtrimin e veprimtarisë të institucioneve të kreditit dhe mbikëqyrjen e kujdesshme të tyre”. 
Neni 31 i projektligjit parashikon trajtimin e ankesave të depozituesve gjatë procedurës së kompensimit. Risitë kryesore të parashikuara në këtë nen, lidhen me përcaktimin e afatit për paraqitjen e ankesave nga depozituesit, si dhe afatin e detyrueshëm për Agjencinë për shqyrtimin e tyre. Projektligji lejon depozituesit që të paraqesin ankesë nga dita e fillimit të procesit të pagesave deri në datën kur depozituesit i përfundon e drejta për përfitimin e shumës së kompensimit, siç përcaktohet në nenin 27, pikat 10 dhe 11 të projektligjit, duke krijuar një afat praktikisht të gjatë dhe të sigurt për ushtrimin e të drejtave të depozituesëve. Afati për paraqitjen e ankesave përputhet me afatin e përfitimit të shumës së kompensimit, duke i përmbyllur këto procese paralele, në datën e përfundimit të procesit të likuidimit të likuidimit të detyruar, sipas njoftimit të Bankës së Shqipërisë.

Neni 31 i projektligjit parashikon një afat të qartë dhe të detyrueshëm për Agjencinë për shqyrtimin e ankesave gjatë procesit të kompensimit. Ky afat propozohet të jetë 30 ditë kalendarike, në përputhje me parashikimet e Kodit të Procedurave Administrative, sipas të cilit afati për shqyrtimin e ankimeve administrative është 30 ditë kalendarike. Përcaktimi i këtij afati, rrit sigurinë juridike gjatë procesit të shqyrtimit të ankesave. Sipas ligjit në fuqi, afati për shqyrtimin e ankesave është 10 ditë kalendarike dhe vlerësohet si një afat shumë i shkurtër për vlerësimin e duhur të ankesave. Përveç sa më lart, dispozitat e nenit 31 parashikojnë pezullimin e afatit të shqyrtimit të ankesave, deri në momentin e dorëzimit të dokumentacionit dhe të dhënave nga likuidatori. 
Gjithashtu neni 31 i projektligjit nuk parashikon më të drejtën e depozituesit për të paraqitur ankim administrativ në Bankën e Shqipërisë kundër vendimeve të Agjencisë, duke përcaktuar të drejtën për të ankimuar vendimin e Agjencisë drejtpërdrejt në gjykatë. Po kështu, propozohet që vendimi i Agjencisë të zbatohet pa kufizim, deri në marrjen e vendimit gjyqësor të formës së prerë. Gjykohet që ankimi i drejtpërdrejtë në gjykatë siguron një proces të pavarur dhe të paanshëm. Kjo praktikë është plotësisht në përputhje me skemat homologe të sigurimit të depozitave, ku vendimet e këtyre skemave i nënshtrohen shqyrtimit të procesit gjyqësor dhe jo kontrollit nga autoritetet mbikëqyrëse, që kanë role të ndërlidhura në proces. Në këtë mënyrë, zgjidhet çdo paqartësi kompetencash dhe garantohet mbrojtje më efektive e të drejtave të depozituesve.

Neni 32 i projektligjit parashikon dispozita në lidhje me cedimin e tagrave dhe të drejtave të depozituesve, në rast ngjarje sigurimi. Risia e rëndësishme e projektligjit, është se Agjencisë do t’i cedohen të drejtat dhe tagrat e depozituesëve për shumën e kompensimit, në mënyrë automatike, në datën e fillimit të procesit të kompensimit. Ky parashikim është në përputhje me Direktivën 2014/49/BE “Për skemat e garantimit të depozitave”, të ndryshuar, sipas të cilës detyrimi i skemës ndaj depozituesve quhet i përmbushur, në ditën që ka vendosur në dispozicion të tyre shumat e kompensimit të depozitave. Sipas ligjit nr. 53/2014 “Për sigurimin e depozitave”, të ndryshuar, Agjencisë i cedohen të gjitha tagrat dhe të drejtat e depozituesit, deri në shumën e kompensuar, me pagimin e kësaj shume. Modeli aktual e lë Agjencinë në një pozitë jo të favorshme, sepse për depozituesit, që ende nuk janë kompensuar, Agjencia nuk mund të paraqesë kërkesë për rimarrje në likuidim të detyruar. Cedimi automatik i të drejtave, që në datën e fillimit të procesit të kompensimit, i jep Agjencisë status të plotë kreditori në procesin e likuidimit, me mundësi më të larta për rimarrje. 
Rimarrja nga procesi i likuidimit është thelbësore për mbrojtjen e fondeve të sigurimit të depozitave dhe kapacitetin e skemës për të përballuar ngjarje të tjera sigurimi. Po kështu, cedimi automatik i të drejtave dhe tagrave të depozituesit shmang fragmentarizimin e procesit, pasi në të kundërtën Agjencia duhet të gjurmojë se cilët depozitues janë kompensuar dhe cilët jo, përpara se të paraqesë pretendimet për rimarrje në likuidim të detyruar. Kjo do të sillte një rrezik të lartë gabimesh, kosto administrative të panevojshme dhe procese të gjata e joeficiente. Kalimi automatik i të drejtave dhe tagrave të depozituesëve, për shumën e kompensimit deri në nivelin e mbulimit, e thjeshton procesin e likuidimit duke qartësuar shumën e pretendimeve, që Agjencia mund të paraqesë për rimarrje dhe duke zvogëluar ndjeshëm rrezikun operacional. Theksojmë se, kjo praktikë është në analogji me skemat homologe të sigurimit të depozitave, në vendet anëtare të Bashkimit Evropian. Ky mekanizëm vepron sipas parimit se, skema e sigurimit të depozitave zë vendin e depozituesit në radhën e shlyerjes së detyrimeve nga procesi i likuidimit të detyruar të anëtarit të skemës, që nga dita që Agjencia vendos në dispozicion të depozituesëve shumat e kompensimit të depozitave. Sipas Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE, depozita konsiderohet e kompensuar në momentin që shuma e kompensimit bëhet e disponueshme nga skema e sigurimit të depozitave. 
Sqarojmë se neni 32 i projektligjit përfshin rregullim juridik edhe për rastet kur Agjencia merr pjesë me transferim të mjeteve financiare të disponueshme nga fondet e sigurimit të depozitave, gjatë procedurave të likuidimit të detyruar të anëtarit të skemës, si dhe kur Agjencia merr pjesë në ndërhyrjen e jashtëzakonshme në institucionet e kreditit, me transferim të mjeteve financiare të fondit të sigurimit të depozitave në institucionet e kreditit. Në këto raste Agjencia pretendon të rrimarrë shumën e transferuar vetëm kundrejt asaj pjese të subjektit, që kalon në likuidim të detyruar. 

Kreu VI Agjencia e Sigurimit të Depozitave

Kreu VI i projektligjit përfshin nenet mbi formën ligjore të Agjencisë së Sigurimit të Depozitave, pavarësinë institucionale të saj, raportimin e Agjencisë, funksionet dhe të drejtat e saj, organizimin, kriteret për emërimin e anëtarëve të Këshillit Drejtues, përbërjen e Këshillit Drejtues, procedurën e ndryshimit të anëtarit të Këshillit Drejtues dhe Drejtorit të Përgjithshëm, lirimin nga detyra dhe shkarkimin e anëtarëve të Këshillit Drejtues, mbledhjet e Këshillit Drejtues, kompetencat dhe përgjegjësitë e tij, të drejtat dhe detyrat e Drejtorit të Përgjithëm, organizimin e personelit, konfliktin e interesit, mbrojtjen ligjore gjatë ushtrimit të detyrës dhe konfidencialitetin. 

Në nenin 33 të projektligjit parashikohet forma ligjore e Agjencisë dhe propozohet të përcaktohet shprehimisht funksioni i saj për administrimin e skemës së sigurimit të depozitave në institucionet e kreditit dhe në shoqëritë e kursim - kreditit.
Neni 34 i projektligjit parashikon pavarësinë institucionale të Agjencisë duke ruajtur të njëjtat dispozita si në ligjin 53/2014 “Për sigurimin e depozitave”, të ndryshuar, në fuqi.

Në nenin 35 të projektligjit propozohet që në vend të raportimit vjetor të Agjencisë në Këshillin e Ministrave, Agjencia të raportojë në ministrinë përgjegjëse për financat, nisur nga fakti që ky institucion kryeson Grupin Këshillimor të Stabilitetit Financiar, si dhe dy anëtarë të Këshillit Drejtues të Agjencisë janë përfaqësues të kësaj ministrie. Përveç kësaj ky nen parashikon që afati i paraqitjes së raportit vjetor dhe dokumenteve financiare të audituara të Agjencisë t’i paraqiten Kuvendit të Republikës së Shqipërisë, ministrisë përgjegjëse për financat dhe Bankës së Shqipërisë, jo më vonë se katër muaj nga mbyllja e vitit financiar, për t’i dhënë më shumë kohë procesit të auditimit të jashtëm të pasqyrave financiare të Agjencisë. Aktualisht, sipas ligjit në fuqi ky afat është parashikuar brenda tre muajve nga mbyllja e vitit financiar.
Neni 36 i projektligjit nuk parashikon funksione të reja të Agjencisë, krahasimisht me ato që përcaktohen në ligjin 53/2014 “Për sigurimin e depozitave”, të ndryshuar, në fuqi, përveç administrimit nga Agjencia të Fondit të Kompensimit të Investitorëve, i cili propozohet në kuadër të hartimit të projektligjit “Për tregjet e kapitalit”, që është në proces hartimi nga Autoriteti i Mbikëqyrjes Financiare. Neni 36 ka një rirenditje të funksioneve të Agjencisë sipas rrjedhës logjike të tyre, si dhe riformulime për përshtatjen me termat e reja të përdorura në projektligj. Në këtë nen propozohet të parashikohet shprehimisht funksioni i Agjencisë për të kryer verifikime të plota dhe të pjesshme për paraqitjen unike të depozituesit, si dhe cilësinë e të dhënave të raportuara periodikisht nga anëtarët të skemës. Po kështu, funksioni i Agjencisë për të arkëtuar kontributet dhe primet është riformuluar për të përfshirë arkëtimin e kontributit vjetor të primit nga institucionet e kreditit, si dhe të kontributit tremujor të primit nga shoqëritë e kursim – kreditit. Po kështu, është riformuluar funksioni i Agjencisë për të marrë pjesë në planet e kontingjencës për parandalimin dhe administrimin e rreziqeve sistemike, në kuadër të rrjetit të sigurisë financiare. 
Neni 38 i projektligjit parashikon se Agjencia organizohet, drejtohet dhe kryen veprimtarinë e saj nëpërmjet Këshillit Drejtues, Drejtorit të Përgjithshëm dhe punonjësve të saj.
Neni 39 i projektligjit ka rishikuar dispozitat për kriteret e emërimit të anëtarit të këshillit drejtues dhe të Drejtorit të Përgjithshëm duke e thjeshtuar listën e kritereve. Konkretisht, në këtë nen janë bashkuar dispozitat që parashikojnë kërkesat paraprake për përshtatshmëri dhe aftësi të nenit 46, me dispozitat që parashikojnë kriteret për anëtarin e këshillit drejtues dhe Drejtorin e Përgjithshëm, të parashikuara në nenin 47 të ligjit 53/2014 “Për sigurimin e depozitave”, të ndryshuar, në fuqi. Bashkimi i këtyre dy neneve është bërë, pasi përzgjedhja e anëtarëve të Këshillit Drejtues dhe Drejtorit të Përgjithshëm nuk është me dy faza. Një ndryshim tjetër lidhet me saktësimin e dispozitave të konfliktit të interesit për anëtarët e Këshillit Drejtues, përfshirë Drejtorin e Përgjithshëm. Në këtë nen kriteri i përvojës profesionale për Drejtorin e Përgjithshëm është barazuar me kriterin e përvojës profesionale të anëtarëve të Këshillit Drejtues. Gjithashtu, kriteri për pozicionin drejtues të anëtarit të Këshillit Drejtues propozohet të përfshijë përvojë drejtuese në institucionet publike shtetërore, njësoj siç parashikohet në kriterin e përvojës profesionale, në ligjin në fuqi. Po kështu, neni 39 i projektligjit parashikon saktësime të kritereve të përzgjedhjes së Drejtorit të Përgjithshëm. 
Neni 40 i projektligjit i cili përcakton përbërjen e Këshillit Drejtues është riformuluar duke saktësuar që propozimi i dy anëtarëve të këtij këshilli të bëhet nga ministria përgjegjëse për financat dhe jo nga Ministri i Financave, pasi anëtari i Këshillit Drejtues nga ana formale përfaqëson institucionin që e propozon kandidatin. E njëjta përqasje është edhe në rastin e anëtarëve të tjerë të Këshillit, pasi propozimi vjen nga institucionet përkatëse dhe jo nga titullarët e tyre. 
Neni 41 i projektligjit saktëson rastet për lirimin ose shkarkimin e anëtarëve të Këshillit Drejtues, përfshirë Drejtorin e Përgjithshëm. Rastet e shkarkimit janë përshtatur me rishikimin e kritereve të emërimit të anëtarëve sipas nenit 39 të projektligjit. Një shkak i ri për shkarkimin e anëtarëve të Këshillit Drejtues, përfshirë Drejtorin e Përgjithshëm, është kur këta persona veprojnë në kundërshtim me detyrimin për ruajtjen e konfidencialitetit. Në rastin e paraqitjes së dorëheqjes ky nen nuk parashikon afat të detyrueshëm për paraqitjen e saj, pasi anëtarët e Këshillit Drejtues nuk janë në marrëdhënie punësimi me Agjencinë. Në lidhje me rastet e lirimit nga detyra të anëtarit të Këshillit Drejtues, është parashikuar edhe rasti kur institucioni propozues kërkon nga Banka e Shqipërisë lirimin nga detyra të anëtarit, kur jep dorëheqjen ose vdes. Në lidhje me detyrimin e Agjencisë për të njoftuar Bankën e Shqipërisë dhe institucionet përkatëse propozuese për përfundimin e mandatit të anëtarëve të Këshillit Drejtues, neni 41, pika 4 e projektligjit parashikon se ky njoftim duhet të bëhet jo më vonë se tre muaj përpara datës së përfundimit të mandatit.
Në nenin 42 të projektligjit, riformulohen dispozitat për zhvillimin e mbledhjeve të Këshillit Drejtues, duke e linjëzuar atë me parashikimin e nenit 40, pika 2 të projektligjit.

Neni 43 i projektligjit përcakton kompetencat dhe përgjegjësitë e Këshillit Drejtues. Ndër të tjera, ky nen përcakton kompentencën e Këshillit Drejtues, që krahas strukturës organizative të Agjencisë, të miratojë edhe numrin e punonjësve dhe përshkrimet e punës të tyre. Gjithashtu, në këtë nen është parashikuar kompetenca e Këshillit Drejtues për të miratuar politikën e trajtimit financiar për punonjësit e Agjencisë, si dhe anëtarët e Këshillit Drejtues, që rregullon nivelin dhe strukturën e pagave, shpërblimet, trajtimet e tjera financiare dhe përfitimet.  Ky propozim përbën risi, pasi në ligjin në fuqi, miratimi i nivelit dhe strukturës së pagave e shpërblimeve të punonjësve të Agjencisë dhe strukturave të saj drejtuese është kompetencë e Bankës së Shqipërisë. Ky propozim garanton rritjen e pavarësisë operacionale të Agjencisë, në përputhje me standartin ndërkombëtar të parimit bazë nr. 2 “Mandati dhe kompetencat”, si dhe të parimit bazë nr. 3 “Qeverisja”,  të përcaktuara në dokumentin “Parimet bazë për skema efektive të garantimit të depozitave”, të miratuar nga IADI në muajin shtator 2025 (Core-Principles-September-2025.pdf). Në nenin 45 të projektligjit, parashikohet që Këshilli Drejtues, në përcaktimin e politikës së trajtimit financiar bazohet në natyrën dhe kompleksitetin e funksioneve të Agjencisë, përvojat e autoriteteve të tjera, që kryejnë aktivitetin e rregullatorit financiar në Shqipëri, nivelin e përgjegjësisë, nevojën për të ruajtur konkurrueshmërinë në tregun e punës, si dhe objektivin për të punësuar profesionistë të kualifikuar. Ky propozim bëhet në përputhje me nenin 6, shkronja “dh” të ligjit nr. 35/2023 datë 25.5.2023 “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi në Republikën e Shqipërisë”, në të cilin përcaktohet se kompetencën për caktimin e pagës, trajtimeve të tjera financiare dhe përfitimeve, e kanë organet kolegjiale drejtuese të institucioneve të pavarura, në rastet kur këto institucione financohen pjesërisht apo tërësisht nga fonde të tjera, të ndryshme nga ato të buxhetit të shtetit, dhe kur kjo kompetencë është përcaktuar shprehimisht në ligjin e krijimit, organizimit dhe funksionimit të tyre. Gjithashtu neni 43 i projektligjit parashikon të drejtën e Agjencisë për të miratuar planin e pensionit vullnetar për personelin. Ky përcaktim nuk është i ri pasi parashikohet edhe në ligjin 53/2014 “Për sigurimin e depozitave”, i ndryshuar. 
Neni 43 i projektligjit parashikon kompetencat e Këshillit Drejtues për të përcaktuar çdo vit kontributet vjetore të primeve të bazuara në rrezik për institucionet e kreditit anëtare të skemës, nivelin e synuar të fondit të sigurimit të depozitave në institucionet e kreditit, si dhe afatin për arritjen e tij. Po kështu ky nen parashikon edhe kompetencën e Këshillit Drejtues për të propozuar për miratim në Bankën e Shqipërisë aktin nënligjor për metodologjinë e llogaritjes së kontributeve vjetore të primeve të bazuara në rrezik për institucionet e kreditit anëtare të skemës.
Ky nen përcakton kompetencën e Këshillit Drejtues edhe për miratimin e nënshkrimit të marrëveshjeve të bashkëpunimit me autoritetet e tjera brenda vendit, si dhe me skema të tjera homologe të vendeve anëtare të Bashkimit Evropian ose të vendeve të treta, në përputhje me parashikimet e projektligjit për bashkëpunimin ndërkufitar, pas anëtarësimit të Republikës së Shqipërisë në Bashkimin Evropian, duke autorizuar Drejtorin e Përgjithshëm për nënshkrimin e tyre.
Neni 44 i projektligjit parashikon dispozita për përgjegjësitë dhe të drejtat e Drejtorit të Përgjithshëm të Agjencisë. Krahasimisht me ligjin në fuqi, ky nen parashikon si risi rastin e zëvendësimit ose delegimit të detyrave të Drejtorit të Përgjithshëm tek Zëvendësdrejtori i Përgjithëm, kur Drejtori i Përgjithshëm mungon ose është në pamundësi për të vepruar. Ky parashikim është bërë në përputhje me nenin 22, pika 3 të Kodit të Procedurave Administrative, sipas të cilit zëvendësimi dhe delegimi i detyrave të titullarit duhet të parashikohet në ligj. Për rastin e delegimit të kompetencave tek Zëvendësdrejtori i Përgjithshëm, ky nen përcakton se ky delegim, bëhet me miratim të Këshillit Drejtues të Agjencisë. Po kështu, ky nen parashikon edhe se në rastin kur pozicioni i punës së Drejtorit të Përgjithshëm është vakant, zëvendësdrejtori i përgjithshëm vepron në cilësinë e Drejtorit të Përgjithshëm të Agjencisë. Përsa i përket mandatit të Drejtorit të Përgjithshëm, është parashikuar mundësia e rizgjedhjes të tij pa kufizim, duke qenë se Drejtori i Përgjithshëm është njëkohësisht edhe anëtar i Këshillit Drejtues, duke ruajtur në këtë mënyrë të njëjtin rregullim juridik, siç parashikohet për anëtarët e Këshillit Drejtues.  

Neni 44 sjell si risi parashikimin shprehimisht të dispozitës mbi funksionin e Drejtorit të Përgjithshëm të Agjencisë për të marrë vendim për ankesat e depozituesve në rast ngjarje sigurimi. Gjithashtu, parashikohet se aktet e Drejtorit të Përgjithshëm janë objekt ankimi të drejtpërdrejtë në gjykatë.
Në lidhje me rastin e përfundimit të mandatit të Drejtorit të Përgjithshëm nga Agjencia, me qëllim shmangien e konfliktit të interesit, neni 44 parashikon ndalimin për t’u punësuar në një nga anëtarët e skemës, gjatë një periudhe prej një viti, nga data e largimit nga detyra. Për shkak të këtij ndalimi, personit që ka qenë i emëruar në detyrën e Drejtorit të Përgjithshëm dhe i ka mbaruar mandati, pas largimit nga detyra, i njihet e drejta të përfitojë një vit shpërblim në vlerën e pagës që ka pasur, kur ka qenë në detyrë. Nga kjo e drejtë nuk përfiton individi i riemëruar si Drejtor i Përgjithshëm, si dhe ai që është shkarkuar nga detyra.

Neni 45 i projektligjit është një nen i ri krahasimisht me ligjin në fuqi. Në këtë nen parashikohen dispozita në lidhje me organizimin e personelit të Agjencisë. Në lidhje me marrëdhëniet e punës për punonjësit e Agjencisë, ky nen parashikon se këto marrëdhënie rregullohen sipas dispozitave të Kodit të Punës, të dispozitave të vetë projektligjit, si dhe të akteve të Agjencisë, që miratohen në zbatim të tij, nga Këshilli Drejtues i Agjencisë. Marrëdhëniet e punës në Agjenci edhe aktualisht rregullohen sipas Kodit të Punës, por është e nevojshme që ligji të ketë një dispozitë të qartë për këtë çështje, për të shmangur interpretimet ose boshllëqet e mundshme. Në këtë frymë, neni 45 i projektligjit parashikon shprehimisht përjashtimin e Agjencisë së Sigurimit të Depozitave si subjekt i dispozitave të ligjit "Për nëpunësin civil", si dhe të akteve nënligjore në fuqi për zbatimin e tij. Ky parashikim propozohet të bëhet në analogi me ligjet në fuqi, që rregullojnë marrëdhëniet e punës në Bankën e Shqipërisë dhe Autoritetin e Mbikëqyrjes Financiare, duke mundësuar zbatimin e politikave të duhura të burimeve njerëzore, të përafruara me ato të institucioneve rregullatore të sektorit financiar.
Neni 46 i projektligjit parashikon dispozita në lidhje me konfliktin e interesit për anëtarët e Këshillit Drejtues, Drejtorin e Përgjithshëm dhe punonjësit e Agjencisë. Ky nen parashikon që rregullimi i rasteve të konfliktit të interesit në Agjencinë e Sigurimit të Depozitave, në çdo rast të bëhet në përputhje me legjislacionin në fuqi për parandalimin e konfliktit të interesave në ushtrimin e funksioneve publike.
Neni 47 i projektligjit parashikon dispozita në lidhje me mbrojtjen ligjore gjatë ushtrimit të detyrës për anëtarët e Këshillit Drejtues, personat që janë ose kanë qenë të punësuar, apo të kontraktuar që të veprojnë në emër dhe interes të Agjencisë. Mbrojtja ligjore gjatë ushtrimit të detyrës është një dispozitë ekzistuese edhe në ligjin në fuqi dhe është në përputhje me parimin bazë nr. 5 “Mbrojtja ligjore”,  të përcaktuar në dokumentin “Parimet bazë për skema efektive të garantimit të depozitave”, të miratuar nga IADI në muajin shtator 2025 (Core-Principles-September-2025.pdf). Ky nen parashikon se mbrojtja ligjore nuk zbatohet në rastet kur provohet se një veprim i caktuar është bërë me qëllim ose me pakujdesi të rëndë.
Neni 48 i projektligjit parashikon dispozita që lidhen me ruajtjen e konfidencialitetit dhe zbatimin e legjislacionit për mbrojtjen e të dhënave personale në Agjenci. Kjo është një dispozitë ekzistuese edhe në ligjin në fuqi. Në këtë nen përcaktohet detyrimi për të siguruar ruajtjen e konfidencialitetit dhe mbrojtjen e të dhënave personale të depozituesve dhe të anëtarëve të skemës, duke e përdorur informacionin dhe të dhënat e marra vetëm për qëllim të ushtrimit të funksioneve në zbatim të ligjit. Detyrimi për ruajtjen e konfidencialitetit, nuk pengon dhënien e informacionit Agjencisë së Inteligjencës Financiare, organit të prokurorisë dhe gjykatës, në përputhje me legjislacionin në fuqi.
Kreu VII Administrimi i fondeve nga Agjencia e Sigurimit të Depozitave

Kreu VII i projektligjit parashikon nene mbi fondet e Agjencisë, fondet themeltare të saj, burimet e fondeve, mjetet financiare të disponueshme, nivelin e synuar të fondit të sigurimit të depozitave në institucionet e kreditit, qëllimin e përdorimit të mjeteve financiare të disponueshme, investimin e mjeteve financiare të disponueshme, plotësimin e mjeteve financiare të disponueshme, kontabilitetin dhe raportimin financiar të Agjencisë dhe kontrollin e saj. 

Neni 49 i projektligjit parashikon mundësinë e dhënies së kredisë ndërmjet fondit të sigurimit të sigurimit të depozitave në institucionet e kreditit dhe fondit të sigurimit të depozitave në shoqëritë e kursim - kreditit. Mundësia e dhënies së kredisë ndërmjet fondeve parashikohet edhe në ligjin në fuqi për sigurimin e depozitave.  Mënyra dhe kriteret e huamarrjes ndërmjet këtyre fondeve përcaktohen me akt nënligjor të Bankës së Shqipërisë, me propozim të Këshillit Drejtues të Agjencisë. 

Ky nen parashikon edhe detyrimin e Këshillit Drejtues të Agjencisë për të njoftuar Bankën e Shqipërisë për vendimin e tij për dhënien e kredive midis fondeve. Ky mekanizëm është bërë në analogji me parashikimet e Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE. Huamarrja ndërmjet fondeve rrit fleksibilitetin e skemës për të siguruar likuiditet të menjëhershëm. Duke krijuar një mekanizëm të brendshëm mbështetjeje ndërmjet dy fondeve, ulet presioni mbi nevojën për financim publik të skemës së sigurimit të depozitave.
Në lidhje me burimet e fondeve të përcaktuara në nenin 51 të projektligjit, janë riformuluar  këto burime duke përfshirë ndër të tjera kontributet vjetore të primit të bazuar në rrezik nga institucionet e kreditit dhe kontributet tremujore të primit nga SHKK-të anëtare të skemës.

Projektligji për sigurimin e depozitave përfshin për herë të parë konceptin “mjete financiare të disponueshme" të cilat janë mjetet likuide, depozitat dhe tituj me rrezik të ulët, që mund të bëhen likuide brenda afatit në të cilin Agjencia duhet të bëjë të disponueshme shumën e kompensimit për depozituesit, në një ngjarje sigurimi. Mjetet financiare të disponueshme të Agjencisë nuk përfshijnë shpenzimet aktuale përkatëse të Agjencisë të buxhetuara, për vitin e fundit financiar, dhe kostot që lidhen me procesin e ngjarjes së sigurimit. 
Neni 52 i projektligjit parashikon se mjetet financiare të disponueshme të fondit të sigurimit të depozitave në institucionet e kreditit dhe fondit të sigurimit të depozitave në shoqëritë e kursim - kreditit duhet të jenë proporcionale me detyrimet e Agjencisë. Përfshirja e konceptit të mjeteve financiare të disponueshme linjëzon dispozitat e projektligjit “Për sigurimin e depozitave” me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE.
Projektligji “Për sigurimin e depozitave” përfshin për herë të parë konceptin e “nivelit të synuar të fondit të sigurimit të depozitave në institucionet e kreditit”. Sipas këtij koncepti niveli i synuar i fondit të  sigurimit të depozitave në institucionet e kreditit është shuma e mjeteve financiare të disponueshme të fondit të sigurimit të depozitave në institucionet e kreditit, që duhet të arrihet brenda periudhës së përcaktuar me Vendim të Këshillit Drejtues të Agjencisë, e përcaktuar si përqindje kundrejt totalit të depozitave të siguruara të anëtarëve të skemës. Neni 53 i projektligjit parashikon se ky nivel, në çdo rast, nuk duhet të jetë më pak se 0.8% e shumës së depozitave të siguruara në institucionet e kreditit anëtare të skemës. Në rast të huasë midis fondeve, sipas nenit 49, pika 4 të projektligjit, mjetet financiare të dhëna hua duhet të përfshihen dhe të llogariten ekskluzivisht drejt këtij niveli të synuar të fondit.
Neni 53 i projektligjit propozon që Banka e Shqipërisë, me propozim të Këshillit Drejtues të Agjencisë, të miratojë metodologjinë e llogaritjes së nivelit të synuar të fondit të sigurimit të depozitave në institucionet e kreditit. Në rast se niveli i synuar i këtij fondi bie nën dy të tretat e nivelit të synuar të tij, të miratuar nga Këshilli Drejtues i Agjencisë, atëherë kontributet vjetore të primit, që do të paguhen, duhet të mundësojnë që ky nivel të arrihet maksimumi brenda 6 viteve. Në çdo kohë, Agjencia duhet të sigurojë që kontributet vjetore të primit, të paguara nga institucionet e kreditit anëtare të skemës, të jenë të mjaftueshme për të ruajtur nivelin e synuar të fondit. Dispozitat e propozuara të këtij neni linjëzojnë dispozitat e legjislacionit vendas me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE. Ky nen është i zbatueshëm vetëm për institucionet e kreditit anëtare të skemës së sigurimit të depozitave, ndërsa për shoqëritë e kursim - kreditit projektligji parashikon se këto dispozita do të hyjnë në fuqi, në datën e anëtarësimit të Republikës së Shqipërisë në Bashkimin Evropian.  

Neni 54 i projektligjit, i cili rregullon qëllimet e përdorimit të mjeteve financiare të disponueshme, parashikon përdorimin e këtyre mjeteve nga Agjencia jo vetëm për kompensimin e depozituesve në rast likuidimi të detyruar, por edhe për kompensimin në rast të padisponueshmërisë së depozitave në subjektet anëtare të skemës. Gjithashtu, dispozita parashikon përdorimin e mjeteve financiare të disponueshme, përmes transferimit të mjeteve financiare të disponueshme nga fondi i sigurimit të depozitave gjatë procedurave të likuidimit të detyruar të një anëtari të skemës, ose në kuadër të zbatimit të legjislacionit për rimëkëmbjen dhe ndërhyrjen e jashtëzakonshme në Republikën e Shqipërisë në rast të ndërhyrjes së jashtëzakonshme në një institucion krediti, anëtar të skemës. Po ashtu, ky nen parashikon mbulimin e të gjitha shpenzimeve administrative lidhur me kryerjen e funksioneve ligjore të Agjencisë, sipas buxhetit të miratuar nga Këshilli Drejtues.

Neni 55 i projektligjit parashikon dispozita për investimin e mjeteve financiare të disponueshme. Ky nen linjëzon parimet e investimit të këtyre mjeteve me dy parimet e përcaktuara shprehimisht në Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, të cilat janë parimet e rrezikut të ulët dhe të diversifikimit. Në këtë nen termi “tituj borxhi” është zëvendësuar me termin “tituj”.

Në nenin 56 të projektligjit janë rishikuar dispozitat në lidhje me plotësimin e mjeteve fianciare të disponueshme. Po kështu, dispozitat e këtij neni sjellin si risi parashikimin se Agjencia do të shlyejë fondet e marra hua nëpërmjet kontributeve nga anëtarët e skemës. Ky parashikim ruan parimin e përgjegjësisë të anëtarëve të skemës për mbulimin e risqeve të tyre, si dhe siguron që fondet e sigurimit të depozitave të rikthehen gradualisht në nivelet e synuara të tyre. 
Përkatësisht, në pikën 1, shkronja “d” të nenit 56 të projektligjit përcaktohet mekanizmi i huasë ose garancisë nga buxheti i shtetit, që Agjencia mund të përfitojë në rast ngjarje sigurimi. Formulimi i kësaj pike, përcakton se në çdo rast këto mekanizma do të aktivizohen në përputhje me legjislacionin në fuqi për menaxhimin e sistemit buxhetor dhe për huamarrjen shtetërore, borxhin shtetëror dhe garancitë shtetërore. Huaja nga buxheti i shtetit përdoret vetëm në rast të ndodhjes së një ngjarje sigurimi, si huadhënie e mundësisë së fundit (lender of last resort). Propozohet, që vlera maksimale e huasë ose e garancisë të miratohet me vendim të Këshillit të Ministrave, me propozim të ministrit përgjegjës për financat, në përputhje me kriteret e përcaktuara në legjislacionin në fuqi për menaxhimin e sistemit buxhetor. Interesi i huasë që do të jepet nuk duhet të jetë më i lartë se normat e interesit të titujve, me një maturitet të krahasueshëm, të emetuara nga Qeveria Shqiptare dhe të tregtueshme në Republikën e Shqipërisë. Ministria përgjegjëse për financat do të vlerësojë kërkesën e Agjencisë për hua nga buxheti i shtetit dhe në rast se do të çmojë, se plotësohen kushtet e projektligjit “Për sigurimin e depozitave”, si dhe të legjislacionit për menaxhimin e sistemit buxhetor, do t’ia përcjellë për miratim këtë kërkesë Këshillit të Ministrave. Afati për shlyerjen e huasë nga buxheti i shtetit brenda 6 (gjashtë) vjetëve, siç parashikohet në Direktivën 2014/49/BE “Për skemat e garantimit të depozitave”, të ndryshuar, do të hyjë në fuqi nga data e anëtarësimit të Republikës së Shqipërisë në Bashkimin Evropian.  Për dhënien e huasë ose të garancisë, ministria përgjegjëse për financat do të lidhë një marrëveshje me Agjencinë dhe Bankën e Shqipërisë. Dispozitat e këtij neni, janë konsoliduar sipas komenteve të Ministrisë së Financave.
Kreu VIII Bashkëpunimi

Kreu VIII i projektligjit parashikon nene mbi bashkëpunimin e Agjencisë me Bankën e Shqipërisë dhe me ministrinë përgjegjëse për financat; kryerjen e simulimeve; sigurimin dhe kompensimin e depozitave në degët e institucioneve të kreditit në skemat e vendeve anëtare të Bashkimit Evropian; transferimin në një skemë tjetër të sigurimit të depozitave në vendet anëtare të Bashkimit Evropian; marrëveshjet e bashkëpunimit dhe shkëmbimin e informacionit me skemat e vendeve anëtare të Bashkimit Evropian; bashkëpunimin e Agjencisë me organizatat ndërkombëtare dhe skemat homologe të sigurimit të depozitave të vendeve të tjera; etj. 
Këto nene krijojnë një mekanizëm efikas të bashkëpunimit ndërkufitar duke e përshtatur legjislacionin vendas me sistemin evropian të skemave të sigurimit të depozitave, të cilat e bazojnë bashkëpunimin ndërmjet tyre në cilësinë e skemës homologe të vendit të origjinës “home country” dhe të skemës homologe të vendit pritës “host country”.

Neni 59 i projektligjit parashikon çështjet e bashkëpunimit të Agjencisë me Bankën e Shqipërisë, ndërsa neni 60 i tij parashikon bashkëpunimin e Agjencisë me ministrinë përgjegjëse për financat. Këto dispozita parashikojnë se institucionet bashkëpunojnë në kuadër të skemës së sigurimit të depozitave. Përkatësisht, neni 60 i projektligjit parashikon dispozita për identifikimin dhe vlerësimin e mekanizmave të mbështetjes së jashtëzakonshme financiare publike për fondet e sigurimit të depozitave në rast ngjarje sigurimi.
Neni 61 i projektligjit parashikon detyrimin e Agjencisë për të kryer simulime të gatishmërisë së saj duke bashkëpunuar për këtë qëllim edhe me anëtarët e rrjetit të sigurisë financiare në vend, në veçanti për parandalimin dhe administrimin e rreziqeve sistemike. Sipas dispozitave të këtij neni, Agjencia simulon edhe aftësinë e anëtarëve për të përmbushur detyrimet ndaj skemës. Simulimet propozohen të bëhen të paktën çdo tre vjet, si dhe më shpesh kur është e nevojshme. Ky nen përcakton detyrimin e Agjencisë për të përdorur informacionin e nevojshëm për kryerjen e simulimeve, vetëm për qëllim të përmbushjes së këtyre proceseve, si dhe detyrimin e saj për të siguruar konfidencialitetin dhe mbrojtjen e të dhënave personale që kanë të bëjnë me depozitat dhe depozituesit. Në këtë nen linjëzohen dispozitat e legjislacionit vendas me parashikimet e Direktivës 2014/49/BE “Për skemat e garantimit të depozitave”, të ndryshuar me Direktivën 2026/804/BE, për kryerjen e “stress - tests”.
Neni 62 i projektligjit sjell si risi kryesore funksionimin ndërkufitar të skemës së sigurimit të depozitave me skemat e vendeve anëtare të Bashkimit Evropian, pas datës së anëtarësimit të Republikës së Shqipërisë. Sipas dispozitave të këtij neni, Agjencia siguron depozitat e depozituesve, në degët e krijuara nga institucionet e kreditit anëtare të skemës, të cilat veprojnë në shtetet e tjera anëtare dhe në institucionet e kreditit anëtare të skemës, të cilat ushtrojnë veprimtarinë në shtete të tjera anëtare të BE në përputhje me lirinë për të ofruar shërbime, siç përcaktohet në Titullin V, Kapitulli 3, të Direktivës 2013/36/BE, kur këta depozitues përdorin shërbimet në një shtet tjetër anëtar. Skema e sigurimit të depozitave në shtetin anëtar të origjinës mund të vendosë që të paguajë depozituesit në degët që ushtrojnë veprimtari në Republikën e Shqipërisë, në mënyrë të drejtpërdrejtë, nëse përmbushen në mënyrë kumulative kushtet e mëposhtme: 

a) barra administrative dhe kostoja e procesit të kompensimit është më e ulët, sesa nëse ky proces do të kryhej nga Agjencia; 

b) skema e sigurimit të depozitave të shtetit anëtar të origjinës garanton që depozituesit të mos trajtohen në mënyrë më të pafavorshme, sesa nëse ky proces do të kryhej nga Agjencia; 

c) depozitat do të kompensohen në të njëjtën monedhë siç do të ishin kompensuar nëse ky proces do të kryhej nga Agjencia.

Neni 63 i projektligjit parashikon se Agjencia shkëmben informacionin e nevojshëm për përgatitjen për kompensimin e depozituesve dhe rezultatet e simulimeve me skemat e shteteve anëtare pritëse. Përpunimi dhe transferimi i të dhënave personale në zbatim të këtij neni do të bëhet në përputhje me legjislacionin në fuqi për mbrojtjen e të dhënave personale si dhe në përputhje me detyrimin për ruajtjen e konfidencialitetit. 

Neni 64 i projektligjit sjell si risi kryesore rregullimin juridik të transferimit të subjekteve ose një pjesë të tyre në shtetet anëtare. Sipas këtij neni, anëtari i skemës së sigurimit të depozitave në Republikën e Shqipërisë, i cili synon të transferohet në skemën e një shteti tjetër anëtar, duhet të njoftojë Agjencinë, të paktën gjashtë muaj përpara lidhur me këtë transferim. Gjatë kësaj periudhe, anëtari është i detyruar të paguajë kontributin vjetor të primit, dhe kontributin e jashtëzakonshëm në Agjenci deri në përfundimin e anëtarësimit.
Neni 65 i projektligjit përcakton dispozita në lidhje me degën e një institucioni të kreditit në një vend të tretë. Në përputhje me këtë nen, dega që ushtron veprimtarinë në Republikën e Shqipërisë, por shoqëria mëmë e së cilës është themeluar në një vend të tretë, anëtarësohet në skemën e sigurimit të depozitave të Republikës së Shqipërisë, përpara se të fillojë aktivitetin e pranimit të depozitave. Këto degë paguajnë kontributet në skemën e sigurimit të depozitave në Republikën e Shqipërisë sipas dispozitave të këtij ligji.

Neni 66 i projektligjit parashikon bashkëpunimin e Agjencisë me Autoritetin Bankar Evropian në përputhje me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE.
Neni 67 i projektligjit përfshin dispozita mbi bashkëpunimin e Agjencisë me organizatat ndërkombëtare. Qëllimi i këtyre marrëveshjeve është shkëmbimi i eksperiencave dhe informacionit për interesa të përbashkëta në fushën e sigurimit të depozitave. Në shkëmbimin e informacioneve Agjencia do të respektojë kuadrin ligjor dhe rregullator të Republikës së Shqipërisë për ruajtjen e konfidencialitetit dhe për mbrojtjen e të dhënave personale.

Kreu IX Masat parandaluese

Neni 68 i projektligjit rregullon dispozitat në lidhje me masat parandaluese që Agjencia ndërmerr ndaj subjekteve anëtare të skemës, në rast shkeljesh të detyrimeve ligjore dhe nënligjore. Krahasimisht me dispozitat e ligjit në fuqi, ky nen përfshin një sërë përditësimesh të terminologjisë sipas përkuzimeve të propozuara në projektligj. Theksohet se struktura e masave parandaluese mbetet e njëjtë. Përveç kësaj, neni 68 nuk parashikon më primin shtesë që shoqëritë e kursim - kreditit duhet të paguajnë prej 0.3% në rast thyerjeje të treguesve rregullatorë, pasi për pjesën e masave parandaluese projektligji parashikon që subjektet anëtare të skemës të kenë trajtim të barabartë.

Kreu X Dispozitat kalimtare dhe përfundimtare

Kreu X i projektligjit parashikon nene mbi aktet nënligjore të cilat duhet të miratohen në zbatim të projektligjit, dispozita kalimtare në lidhje me kontributin vjetor të primit që duhet të paguhet nga institucionet e kreditit si dhe dispozitat e projektligjit që do të hyjnë në fuqi në datën e anëtarësimit të Republikës së Shqipërisë në Bashkimin Evropian.

Konkretisht, neni 71 i projekligjit parashikon dispozita kalimtare në lidhje me pagesën e kontributit vjetor të primit, që duhet të paguhet nga bankat duke nisur nga korriku i vitit 2027, si dhe pagesën e primit sipas dispozitave të ligjit 53/2014 “”Për sigurimin e depozitave”, të ndryshuar, deri në këtë datë. Po kështu, neni 71 përmban dispozita kalimtare që detyrimet e anëtarëve të skemës për paraqitjen unike të depozituesve, për depozitat e përjashtuara, për evidentimin e depozitave të pranueshme për sigurim, si dhe për fletën informuese të depozituesve, do të hyjnë në fuqi duke filluar nga data 1.7.2027.

Në vijim, neni 72 i projektligjit parashikon hyrjen në fuqi të dispozitave përkatëse të tij në datën e anëtarësimit të Republikës së Shqipërisë në Bashkimin Evropian. Kështu, dispozitat e nenit 13, pika 1, shkronja “j”, nenit 15, pika 8, nenit 17, nenit 25, pika 5, nenit 62, nenit 63, nenit 64, nenit 65 dhe nenit 66 të projektligjit propozohet të hyjnë në fuqi në këtë datë.
Projektligji parashikon, që në datën e anëtarësimit të Republikës së Shqipërisë në Bashkimin Evropian, fusha e zbatimit të tij, të parashikuar në nenin 2, do të ndryshojë si vijon:

a) për institucionet e kreditit të licencuara në Republikën e Shqipërisë, si dhe për të gjitha degët e tyre në shtetet anëtare; 

b) për SHKK-të të licencuara në Republikën e Shqipërisë; 

c) për institucionet e kreditit, të licencuara në Republikën e Shqipërisë që ushtrojnë veprimtarinë në përputhje me lirinë për të ofruar shërbime, siç përcaktohet në Titullin V, Kapitulli 3, të Direktivës 2013/36/BE, depozituesit e të cilave përfitojnë shërbimet e tyre në shtetet e tjera anëtare;

ç) për degët e institucioneve të kreditit të vendit të tretë që ushtrojnë veprimtarinë në Republikën e Shqipërisë.

Pas kësaj date, ligji nuk do të zbatohet për degën e institucionit të kreditit të licencuar në Republikën e Shqipërisë, por që ushtron veprimtarinë në një vend të tretë. Në mënyrë përjashtimore, Agjencia mund të sigurojë depozitat e këtyre degëve, me kusht që këto degë t’i paguajnë Agjencisë kontributet, në përputhje me dispozitat e këtij ligji, si dhe që Agjencia të ketë marrë miratimin për këtë qëllim nga Banka e Shqipërisë.

Po kështu, rritja e nivelit të mbulimit për depozitat në institucionet e kreditit dhe shoqëritë e kursim - kreditit deri në 100,000 euro, përllogaritja e kontributit vjetor të primit të bazuar në rrezik për shoqëritë e kursim-kreditit, si dhe dispozitat për nivelin e synuar të fondit të sigurimit të depozitave për këto subjekte, parashikohet të zbatohen pas datës së anëtarësimit të Republikës së Shqipërisë në Bashkimin Evropian. Po kështu, afati i pagesës së shumës së kompensimit propozohet të bëhet brenda 7 ditë pune nga data e ngjarjes së sigurimit, pas datës së anëtarësimit të Republikës së Shqipërisë në Bashkimin Evropian.
VII. INSTITUCIONET DHE ORGANET QË NGARKOHEN PËR ZBATIMIN E AKTIT
Për zbatimin e projektligjit “Për sigurimin e depozitave”, ngarkohen Agjencia e Sigurimit të Depozitave, anëtarët e skemës së sigurimit të depozitave dhe likuidatori. Projektligji parashikon dispozita edhe për Bankën e Shqipërisë në drejtim të miratimit të akteve nënligjore në zbatim të këtij ligji, si dhe bashkëpunimin në lidhje me treguesit e profilit të rrezikut për institucionet e kreditit dhe SHKK-të, në funksion të llogaritjes së kontributit vjetor të primit të bazuar në rrezik. Projektligji “Për sigurimin e depozitave” parashikon dispozita edhe për Ministrinë e Financave, në rast të nevojave që Agjencia e Sigurimit të Depozitave do të ketë në rast ngjarje sigurimi, nëpërmjet garancisë shtetërore ose huasë të marrë nga Buxheti i Shtetit.  
Në lidhje me administrimin e fondit të kompensimit të investitorëve, projektligji “Për sigurimin e depozitave” parashikon dispozita për këtë funksion të shtuar të Agjencisë, i cili do të ushtrohet në përputhje me dispozitat e projektligjit “Për tregjet e kapitalit”, i cili po hartohet nga Autoriteti i Mbikëqyrjes Financiare.  

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT
Hartimi i projektligjit “Për sigurimin e depozitave” është rezultat i një procesi të konsultuar me Bankën e Shqipërisë, me Ministrinë e Financave dhe me asistencë teknike ndërkombëtare të ofruar nga FINSAC të Bankës Botërore. Gjatë hartimit, Agjencia ka zhvilluar takime konsultative me bankat dhe shoqëritë e kursim - kreditit anëtare të skemës, për të harmonizuar qasjet dhe për të siguruar që drafti final reflekton shqetësimet dhe nevojat e secilit institucion.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE
Implementimi i projektligjit “Për sigurimin e depozitave”, nuk ka efekte të drejtpërdrejta në buxhetin e shtetit, në momentin e miratimit të tij.
MINISTRI

Petrit Malaj
________________________________________________________________________
Relacion shpjegues për projektligjin “Për sigurimin e depozitave”

________________________________________________________________________
Relacion shpjegues për projektligjin “Për sigurimin e depozitave”.
________________________________________________________________________
Relacion shpjegues për projektligjin “Për sigurimin e depozitave”.

